Чингиз Айтматов хотирасига эҳтиром кўрсатилди — KMODS\nPosted on 13.12.2018 Author admin\tКомментарии к записи Чингиз Айтматов хотирасига эҳтиром кўрсатилди отключены\nПойтахтимизнинг Юнусобод туманидаги Чингиз Айтматов кўчасида буюк адиб ва жамоат арбоби хотирасига атаб ўрнатилган ёдгорлик – барельеф очилиш маросими бўлиб ўтди.\nТадбирда Қирғизистондан келган делегация вакиллари, Олий Мажлис Қонунчилик палатаси депутатлари, турли вазирлик ва идоралар, жамоат ташкилотлари, миллий маданият марказлари, дипломатик корпус вакиллари, ёзувчи ва шоирлар, ёшлар иштирок этди.\nЎзбекистон Ёзувчилар уюшмаси раиси Сирожиддин Саййид, Қирғизистон маданият, ахборот ва туризм вазири ўринбосари Бақтбек Секимов ва бошқалар буюк маърифатпарвар адиб нафақат қирғиз эли, айни пайтда бутун туркий мамлакатлар, жумладан, ўзбек халқи учун ҳам азиз ва қадрли сиймо эканини таъкидлади. Президентимизнинг 2018 йил 2 апрелдаги “Буюк адиб ва жамоат арбоби Чингиз Айтматов таваллудининг 90 йиллигини кенг нишонлаш тўғрисида”ги қарори ижросини таъминлаш юзасидан мамлакатимизда қатор ишлар амалга оширилмоқда. Жумладан, “Чингиз Айтматов ва Ўзбекистон” номли хотира китоби, адиб асарлари тўплами чоп этилди. Асарлари асосида янги спектакллар саҳналаштирилди.\nБугун эса Тошкент шаҳрининг марказий кўчаларидан бирига адиб номи берилиб, унинг ёдгорлиги ўрнатилди. Қисқа фурсатда улуғ адиб номи билан аталувчи мазкур кўчада ободонлаштириш ва янги барельефни ўрнатиш ишлари амалга оширилди. Унинг атрофидаги пиёдалар йўлаклари кенгайтирилиб, ободонлаштирилди.\n– Бугун Тошкент шаҳрида катта байрам. Ўзбек ва қирғиз халқи ўртасида дўстлик алоқаларини мустаҳкамлашга хизмат қилган Чингиз Айтматовга ўрнатилган ёдгорлик очилмоқда, – дейди Қирғиз миллий ёзувчилар уюшмаси раиси ўринбосари Нурманбек Тинчликбек. – Адиб минтақамиз тинчлиги, унинг келажаги ва равнақи, халқларимиз ўртасида дўстлик ва ҳамжиҳатликни янада мустаҳкамлашда фидокорона меҳнат қилди. Ўзбекистондек жаннатмонанд диёрда буюк адибимизнинг хотирасини абадийлаштириш мақсадида яратилаётган ҳужжатли фильмлар, ёзувчи асарлари асосида янги спектакль саҳналаштирилаётгани, Тошкент шаҳрининг марказий кўчаларидан бирига адиб номи берилгани бизни жуда қувонтиради. Унинг серқирра ижоди икки қардош халқ ўртасидаги дўстлик ришталарини янада мустаҳкамлашга хизмат қилади.\nАдибнинг қарийб барча асарлари ўзбек тилида нашр этилган. Унинг “Жамила”, “Сарвқомат дилбарим”, “Бўтакўз”, “Биринчи муаллим”, “Момо ер”, “Сомон йўли”, “Алвидо, Гулсари” каби кўплаб асарлари китобхонларнинг юксак эътирофига сазовор бўлган.\n– Чингиз Айтматов хотирасини абадийлаштириш мақсадида Тошкент шаҳрининг марказий кўчаларидан бирига адиб номи берилиб, унга ёдгорлик ўрнатилиши бежизга эмас, – дейди Ўзбекистонда хизмат кўрсатган маданият ходими, шоир Эшқобил Шукур. – Мақсад атоқли адибнинг ҳаёт йўли ёшларимиз учун юксак ибрат намунаси бўлсин. Чингиз Айтматовнинг ўлмас бадиий мероси халқларимиз ҳаётида ҳамиша муҳим аҳамият касб этади. Унинг эзгулик ғоялари, миллий ва умумбашарий қадриятларга қаратилган баркамол асарлари мамлакатимизда кўплаб нусхада нашр этилмоқда. Ҳар бир асар бизни ҳамиша огоҳликка чорлаб, қалбимизни, руҳимизни пок сақлашга даъват этади. Агар мен туйғуларимда бироз ғариблашишни сезсам, албатта, Чингиз Айтматов асарларини ўқийман.\nТадбирда адиб ёдгорлиги пойига гул қўйилиб, буюк сиймо хотирасига ҳурмат бажо келтирилди. Унинг умуминсоний қадриятлар ва меҳр-оқибат туйғулари юксак пардаларда тараннум этилган етук бадиий асарлари, ибратли ҳаёти ва ижтимоий фаолияти хусусида сўз юритилди.\nШу куни Ўзбек миллий академик драма театрида Чингиз Айтматов хотирасига бағишланган маънавий-маърифий тадбир бўлиб ўтди.\nУнда Ўзбекистон Республикаси Президенти маслаҳатчиси Х.Султонов, Инсон ҳуқуқлари бўйича Ўзбекистон Республикаси Миллий маркази директори А.Саидов ва бошқалар атоқли адибнинг бой ижоди, ибратли ҳаёт йўли ва ижтимоий фаолияти, миллий адабиётимиз ва маданиятимиз ривожига, дунё халқлари маънавиятини юксалтиришга қўшган улкан ҳиссаси ҳақида сўз юритди.\nҚирғиз ёзувчиси, давлат, жамоат арбоби, Қирғизистон халқ ёзувчиси, Қирғизистон Фанлар академияси академиги унвонлари соҳиби асарлари таъсирчанлиги, ўзига хослиги, муҳим воқеа-ҳодисалар асосида ёзилганлиги билан ажралиб туради. Адиб асарларида ўткир сюжет, кучли ички руҳий зиддиятлар, воқеалар ёритилишида чуқур таҳлил, муҳаббат, эзгулик, гўзаллик намоён бўлади.\nИкки қардош халқ вакиллари иштирокида ўтказилган мазкур тадбир Чингиз Айтматовга чексиз ҳурмат ва эҳтиром намунасидир. Адиб нафақат қирғиз эли, айни пайтда бутун туркий мамлакатлар, жумладан, ўзбек халқи учун ҳам азиз ва қадрли сиймо эди.\n– Президентимизнинг қарори нафақат қирғиз халқининг буюк ёзувчисига, балки бутун адабиёт аҳлига кўрсатилган ҳурматнинг намунасидир, – дейди филология фанлари доктори, профессор Ҳамидулла Болтабоев. – Мазкур қарор ўзбек халқи учун азиз ва қадрли сиймо, буюк адиб, ижодкорга юксак ҳурмат-эҳтиром рамзи сифатида қардош қирғиз халқи билан яқин қўшничилик ва дўстлик алоқаларини янада мустаҳкамлашда, адабиёт, маданият соҳасидаги ҳамкорликни кенгайтиришда муҳим аҳамиятга эга.\nАтоқли адиб нафақат қирғиз элининг, балки бутун дунёнинг буюк шахси, ўз сўзи, ўрни, қадр-қиммати юксак инсон эди. Унинг кўплаб асарлари бутун дунёда китобхонлар эътирофига сазовор бўлган.\nҚарорда таъкидланганидек, ўтган асрнинг 80-йилларида собиқ Марказ томонидан уюштирилган “ўзбек иши”, “пахта иши” каби ноҳақ сиёсий кампаниялар чоғида Чингиз Айтматовнинг адолат ва ҳақиқат куйчиси сифатида халқимизнинг шаъни ва обрў-эътиборини катта минбарлардан туриб мардона ҳимоя қилганини эл-юртимиз ҳамиша миннатдорлик билан эслайди.\nДавлатимиз томонидан “Дўстлик” ва “Буюк хизматлари учун” орденлари билан тақдирлангани ҳам шундан далолат беради.\nАтоқли ёзувчи шахси, ҳаёти ва ижоди ёш адибларимиз учун юксак ибрат намунаси ҳисобланади.\n– Ўтмишини унутган, ҳиссиз, ҳамма нарсага лоқайд, итоат-у, буйруқни бажаришдан бошқа нарсани билмайдиган, туйғу, нозик ҳиссиётлари сўнган манқурт образи тасвири адиб ижодининг муҳим қирраларидан бири бўлган, – дейди Ўзбекистон Ёзувчилар уюшмаси раиси Сирожиддин Саййид. – Ч.Айтматовнинг асарлари жаҳоннинг кўплаб тилларига таржима қилиниб, юз миллиондан ортиқ нусхада чоп этилган. Шу маълумотнинг ўзиёқ адиб асарларининг нечоғли ўқишли эканини англатади.\nТадбирда “Икки элнинг суюкли фарзанди” номли ҳужжатли фильм ва адиб асарлари асосида саҳна кўринишлари, куй-қўшиқлар янгради.\nА.Мусаев, Б.Мелиқулова, Муҳаммад Амин (сурат), Темур Мамадаминов (сурат), ЎзА\nЭзгу ташаббуслар катта мақсадларга ундайди\nАлишер Навоий номидаги Ўзбекистон давлат академик катта театрида “PROlogue-2018“ халқаро кинофестивалининг ғолиб ва совриндорларини тақдирлашга […]\nBosh-sahifa-kir Долзарб хабарлар\nPosted on 17.11.2018 18.12.2018 Author admin\nЖорий йилнинг 15 ноябрида Халқаро бағрикенглик куни муносабати билан Ўзбекистон Республикасининг Биринчи Президенти Ислом Каримов […]\nСешанба куни Ўзбекистон Афғонистонга 1,3 минг тонналик инсонпарварлик юкини юборди. Ўз ичига озиқ-овқат маҳсулотлари, дори-дармон […]\nБуюк адиб бюсти ўрнатилди


Сурия қўшинлари жангариларнинг Ҳалаб ва Латакиядаги ҳужумларини қайтарди\n11:36 / 02.08.2015\nСурия қўшинлари 1 августда террорчиларнинг Ҳалаб жанубидаги ҳарбий-ҳаво академияси биносини босиб олиш ҳаракатини барбод этди. Бу бинода ҳукумат кучларининг мустаҳкамланган лагери жойлашган. Ҳужумни қайтариш жараёнида 25 террорчи ўлдирилган. Бу ҳақда ТАСС ахборот агентлиги хабар бермоқда.\nҲалабнинг ғарбий қисмида ҳам босқинчилик уриниши бартараф этилди. Сурия армияси бу ерда жангариларнинг колоннасига авиазарбалар берди.\n“Душманнинг Кфар-Даил, Ал-Мансур ва Хан-ал-Асал қишлоқларига кириб бориши тўхтатилди. Жангарилар катта талофат кўрган. Уларнинг етакчилари йўқ қилинди”, деб айтди Сурия армияси вакили.\nШунингдек, Латакиядан шимолдаги Двайршан, Рауд, Дарра ва Ал-Водийдаги жангариларнинг позициялари ҳам йўқ қилинди. 50 га яқин террорчи бартараф этилди.\nСурия армияси Идлиб ва Хама вилоятлари орасидаги Сахл-ал-Габ водийсида ҳам қарши ҳужумни давом эттирди. Қўшинлар бу ерда Марж-аз-Зухур ва Телл-Аур аҳоли пунктлари устидан назоратни қўлга киритдилар.\nШунингдек, Сурия ҳарбий-ҳаво кучлари қадимги Қалъа-ал-Мадик қўрғонига ҳам зарбалар берди. Айнан шу ер “Жибхад ан-Нусра” жангарилари учун плацдарм хизматини ўтаётган эди. Ҳужум оқибатида жангариларнинг дала қўмондони Абу Дардор ўлдирилди.


Демет Ўздемирдан Ханде Эрчелгача: Туркиянинг энг гўзал актрисаларидан юз парвариши бўйича тавсиялар - 12 Апреля 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2022 » Апрель » 12 » Демет Ўздемирдан Ханде Эрчелгача: Туркиянинг энг гўзал актрисаларидан юз парвариши бўйича тавсиялар\nГўзаллик — бу жуда кенг тушунча. Ҳар бир аёл ўзини мафтункор, гўзал ва умуман ақл бовар қилмайдиган даражада деб ўйлаши мумкин. Аммо умумий гўзаллик сирининг калити айнан қаерда? Етакчи турк актрисаларининг жавоби бор ва бу жуда оддий. Уларнинг сўзларига кўра, бунинг сири — парваришда.\nУйқудаги гўзал: сафсатами ёки эҳтиёж?\nХанде Эрчелнинг ҳаёт суръати шиддатли. У интервьюларида бу ҳақда тез-тез айтиб ўтади ва бажарилган иш ҳажми билан томошабинларни ҳайратда қолдиради. Аммо қандай қилиб бундай тезлик билан табиий гўзалликни сақлаб қолиш ва кўз остидаги қора доғларни яшириш учун тонналаб косметик воситадан фойдаланмаслик мумкин? Актриса эса бўш вақтларини кўпинча ухлаш билан ўтказишини маълум қилди.\nБу ҳазил эмас. Бу гўзалликни сақлаш учун жуда муҳим омил. Статистик маълумотларга кўра, аёл кучли бўлиши ва кейинги ютуқларни амалга ошириши учун соғлом уйқу керак. Ханде учун уйқу унинг гўзаллик дастурининг муҳим таркибий қисмидир.\n«Мен теримни тозалашга алоҳида эътибор қаратаман. Шунингдек, кўп сув ичаман ва хушбўй мойлардан фойдаланаман», — дейди актриса.\nГарчи аксарият аёллар юзини кўп босқичли тозалаш тизимига вақт сарфлашни ёқтирмаса ҳам, актриса ва макияж талаб қилинадиган бошқа касб вакиллари учун бу ҳақиқий нажотдир. Кўзларда туш, юзда тональ крем билан ухлаб қолиш юз терисида турли хил тошмалар пайдо бўлишига сабаб бўлади.\nҒамхўрликнинг муҳим нуқтаси — бу хушбўй мойлардан фойдаланиш. Туркияда махсус хушбўй мойлар жуда кенг тарқалган бўлиб, билак ва бўйин орқа қисмига суртилади. Кўпинча ёғлар стресс вақтида ишлатилади: уларнинг табиий таркиби асаб тизимини тинчлантиришга ёрдам беради. Хушбўй антистресс-концентрат, айниқса, дам олиш ва стрессни бартараф этиш учун жуда яхши.\nШунингдек, Ханде керишиш ва массажсиз яшай олмаслигини айтиб ўтди: «Мен аввал керишиб олишим керак, акс ҳолда бутун танамнинг оғирлигини ҳис қиламан. Вақт топсам, массажга бораман».\nХулоса қилиб айтганда, Хандега бундай гўзалликни сақлаб қолишида қуйидагилар ёрдам беради:\nюз терисини парвариш қилиш ва кундалик ҳаётда макияжга кўп мурожаат қилмаслик;\nсуюқлик ичиш режими;\nорганизм билан алоқани тиклаш учун керишиш ва массаж.\nҚаҳвага янги бир қараш борми?\nДемет Ўздемир мукаммал терига эга. Кўплаб турк стилистлари унинг юзи билан ишлаш ниҳоятда осонлигини айтиб ўтган. Иссиқ мамлакат аҳолиси атиргул ёғисиз яшай олмайди. Демет бунга яққол мисол. У Ханде сингари тери тозалиги тушунчасига жуда эътиборли (айниқса, киностудиядаги оғир кундан кейин), шунинг учун у кўпинча атиргул сувидан фойдаланади. Интервьюда у шундай деди:\n«Одатий кунларда кўп бўянмайман, сериалда суратга тушганимдан сўнг кўплаб косметика воситаларидан танаффус қиламан. Мен одатда теримни гул суви билан тозалайман».\nВа яна кундалик ҳаётда макияжсиз юриш ҳам муҳим нуқта ҳисобланади. Қизиғи шундаки, актрисалар доимо юзларидаги макияждан жуда чарчашади. Шунингдек, қаҳва скраблари нима эканлигини биласизми? Одатда улар терини тортади ва рангни керакли кўринишга олиб келишга ёрдам беради. Демет Ўздемир ҳам турк қаҳвасидан юз ниқоби сифатида фойдаланади. Унинг сўзларига кўра, у бу ниқоб ҳақида онаси ҳамда синглисидан билиб олган.\nУмуман олганда, Демет гўзаллик бўйича қуйидагиларни таклиф қилади:\nатиргул суви билан терини тозалаш;\nтурк қаҳвасига асосланган сирли ниқоб.\nШиринликлар, ширинликлар ва яна ширинликлар!\nНеслиҳан Атагулнинг гўзаллигини тан олмасликнинг иложи йўқ. Актриса ақл бовар қилмайдиган даражада эсда қоларли кўринишга эга. Вақти-вақти билан шишиб кетиши туфайли стилистларга ноқулайлик туғдирадиган кўз остидаги халтачаларга қарамай, Неслиҳаннинг ўзи ҳақли равишда Туркиянинг энг гўзал аёлларидан бири ҳисобланади. У ҳам ҳамкасблари сингари гўзаллик сирлари билан бўлишди.\nБиринчи асосий нарса — спорт. Қанчалик қийин бўлмасин, Неслиҳан учун гўзаллик соғлом ва тетик танадир. Кейинчалик туришга куч қолмаслиги учун машғулотларда ортиқча чарчаш шарт эмас. Аммо енгил кардио ёки мураббий билан машқлар тўплами ҳеч кимга зарар келтирмаслиги аниқ. Актрисанинг айтишича, спорт унинг яхши ухлашига, шиш ва ҳаётнинг бошқа муаммоларига қарши туришига ёрдам беради.\nИккинчиси — тўғри овқатланиш. Неслиҳан фақат органик маҳсулотлар истеъмол қилади ва тез овқатланишни рағбатлантирмасликка ҳаракат қилади. Актриса йогуртга алоҳида эътибор қаратади. У ичакларни жуда яхши тозалайди — бу терининг тозалигига ҳам таъсир қилади. Бироқ актрисанинг яна бир сири бор: у ниқоблардан фойдаланишни яхши кўради. Асалдан тайёрланган ниқоб унинг севимлиси. Рецептга кўра, янги асалга лимон томчилари қўшилиб, юзга суртиш керак. 10 дақиқадан сўнг ювиб ташланади.\nШунингдек, у атиргул сувини баъзида арган мойига алмаштиради ва кундалик ҳаётда қуйидагиларга амал қилади:\nорганик маҳсулотлардан тайёрланган ниқоблар;\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 26 | Добавил: www.horazm.net | Теги: #Yangiliklar, #news, #uznews, #newsuz, #новости, #habarlar, #xabarlar, #ahborot, #Yangilik | Рейтинг: 0.0/0


Наманганда ҳаракатда бўлган машина ёниб кетди (видео) - EFFECT.UZ\nНаманганда ҳаракатда бўлган машина ёниб кетди (видео)\n. 20:50 | 13.03.2021\nЖорий йилнинг 13 март куни соат 18:30 ларда, Наманган шаҳар, Давлатобод тумани, И.Каримов кўчасида, ҳайдовчи, 1996 йилда туғилган Ф.И. бошқарувидаги “Нексия-2” русумли автомобилда қисқа туташув юзага келиб ёнғинга айланган. Ҳайдовчи зудлик билан автомобилни йўл четига тўхтатган. Бу ҳақда Ўзбекистон Республикаси ИИВ ЙҲХББ Ахборот хизмати хабар берди.\nЁнғин ўт ўчирувчилар томонидан бартараф этилган. Ёнғин натижасида тан жароҳати олган фуқаролар йўқ. Автомобилнинг салон қисми ёнғиндан зарарланган.\nМазкур ҳодиса юзасидан Наманган шаҳар ИИО ФМБ ЙҲХБ ва ФВБ томонидан суриштирув ишлари олиб борилиб, ёнғин юзага келиш сабабларига аниқлик киритилмоқда.\nTeglar:ёнғин, Наманган шаҳри\nЕнгилмас боксчимиз эртага АҚШда навбатдаги жангини ўтказади


Биргаликда саловат айтамиз\nКим Набий саллаллоҳу алайҳи васалламнинг шафоатларини хоҳламайди?\nКим Набий саллаллоҳу алайҳи васалламнинг жаннатда қўлларидан кавсар сувини ичишни истамайди?\nКим Набий саллаллоҳу алайҳи васалламнинг жаннатда қўшнилари бўлишни хоҳламайди?\nКим Набий саллаллоҳу алайҳи васалламни хурсанд қилишни хоҳламайди?\nКим Набий саллаллоҳу алайҳи васалламнинг суннатларида бардавом бўлишни истамайди?\nБуларнинг барчасини қўлга киритишимиз учун Пайғамбаримиз саллаллоҳу алайҳи васалламга доим саловот айтишимиз лозим бўлар экан.\nАллоҳ Ўзининг муборак каломи Қуръони каримда ҳам биз бандаларига Набий саллаллоҳу алайҳи васалламга саловот айтишимиз таълимотини бериб, шундай хитоб қилади:\n“Албатта, Аллоҳ ва Унинг фаришталари Пайғамбарга саловат айтурлар. Эй, мўъминлар! (сизлар ҳам) унга саловат ва салом айтинг!” (Аҳзоб,56)\n“Саловот” сўзи – дуо, раҳмат, улуғлаш ва мақташ маъноларидадир. “Салом” сўзи эса – барча бало ва офатлардан омонда бўлиш демакдир. Аллоҳ таоло томонидан бўладиган саловат ва салом – раҳмат ва мақтов маъносида. Фаришталар томонидан бўладиган саловат ва саломлар эса – истиғфор ва дуо маъносидадир.\nЮқорида келтирилган ояти каримада оламлар Раббиси ва яратувчиси бўлмиш Аллоҳ таолонинг шахсан Ўзи Пайғамбаримиз Муҳаммад саллаллоҳу алайҳи васалламга саловат айтишга буюрмоқда. Бу эса Пайғамбаримизнинг мартабалари ҳамда у зотга нисбатан саловат ва саломларнинг ўрни нақадар олий эканидан далолатдир.\nЗеро, Расулуллоҳ саллаллоҳу алайҳи васаллам шундай марҳамат қиладилар: "Ким менга бир марта саловат айтса, Аллоҳ унга ўнта саловат айтади (яъни, ўнта гуноҳини мағфират қилади)".\nАбу Толҳа розияллоҳу анҳудан ривоят қилинади:\n"Бир куни Набий соллаллоҳу алайҳи васаллам хурсанд ҳолда келдилар. Биз: "Юзингизда хурсандчиликни кўряпмиз! (нима бўлди?), – дедик. Расулуллоҳ саллаллоҳу алайҳи васаллам: "Менинг олдимга фаришта (Жаброил алайҳиссалом) келди ва: "Эй, Муҳаммад! Роббингиз шундай деди: "Мен сизга бир марта саловот айтган кишига ўнта саловот айтишим ва сизга бир марта салом айтган кишига ўнта салом айтишим сизни рози қилмайдими", – деб хабар берди.\nПайғамбаримиз соллаллоҳу алайҳи васаллам шундай марҳамат қиладилар: "Қиёмат кунида умматларимнинг менга энг яқини, менга уларнинг саловотни энг кўп айтувчиларидир".\nИмом Саноний бу ҳадиси шарифдаги "инсонларнинг менга энг яқини" деган гапни "инсонларнинг менга турар жойи ва шафоатимга ҳақли бўлиш жиҳатидан энг яқини" деб, бошқа муҳаддис уламолар эса "жаннатдаги ўрин жиҳатидан менга энг яқини" деб шарҳлаганлар. Ҳаммамизга маълумки, қиёмат кунида ҳеч бир инсон учун шафоатчи, ёрдамчи бўлмайди.\nФақатгина, Расулуллоҳ саллаллоҳу алайҳи васалламгина Аллоҳ таолонинг розилиги билан Ўзлари хоҳлаган умматларини шафоат қиладилар. Ўша шафоатга сазовор бўладиганларнинг бир тури Расулуллоҳ соллаллоҳу алайҳи васалламнинг ҳақларига саловот ва саломни кўп айтувчилардир.\nПайғамбаримиз соллаллоҳу алайҳи васалламга саловот ва салом айтиб туриш – ҳар бир банданинг бурчи. Аллоҳ таоло шунга амр қилган. Аммо жума куни Пайғамбаримиз соллаллоҳу алайҳи васалламга саловот айтиш яна ҳам зарур ва алоҳида фазилатга эгалигини ушбу ҳадисдан билиб оламиз.\nАбдуллоҳ ибн Абу Вафо розияллоҳу анҳудан ривоят қилинади:\n«Набий соллаллоҳу алайҳи васаллам: «Жума куни менга саловотни кўпайтиринглар. Албатта, менга етказинглар ва мен эшитурман», дедилар».\nШофеъий ва Ибн Можа ривоят қилишган.\nРасулуллоҳ соллаллоҳу алайҳи васаллам: «Сизларнинг жаннатда менга энг яқин бўладиганларингиз менга саловотни кўпроқ айтадиганларингиздир. Бас, ёруғ кеча ва нурли кунда менга саловот айтишни кўпайтиринглар», дедилар.\nШофеъий ва Байҳақий ривоят қилишган. Аллоҳ билувчи.\nҲадиси шарифдаги «ёруғ кеча»дан мурод жума кечаси, «нурли кун»дан мурод жума кунидир.\nАна шундоқ бир кунда Пайғамбаримиз соллаллоҳу алайҳи васалламга кўп саловот айтмоқ жуда ҳам марғуб иш. Умматларнинг айтган саловотлари Пайғамбаримиз соллаллоҳу алайҳи васалламга арз қилинур. Аллоҳнинг амри ила у Зот соллаллоҳу алайҳи васаллам бу саловотларни эшитадилар, улардан хурсанд бўладилар.\nКим Пайғамбаримиз соллаллоҳу алайҳи васалламни Шафоатларига мушарраф бўлишни хоҳлайди – унда Расулуллоҳ саллалоҳу алайҳи васалламга саловотни кўпайтирсин!\nКим Пайғамбаримиз саллаллоҳу алайҳи васалламни қўлларидан кавсар сувини ичишни хоҳлайди – унда Расулуллоҳ соллалоҳу алайҳи васалламга саловотни кўпайтирсин!\nКим суннатга амал қилишни хоҳлайди – унда Расулуллоҳ саллалоҳу алайҳи васалламга саловотни кўпайтирсин!\nКим Пайғамбаримиз саллаллоҳу алайҳи васалламни хурсанд қилишни хоҳлайди – унда Расулуллоҳ саллалоҳу алайҳи васалламга саловотни кўпайтирсин!\nКим жаннатда Набийимиз саллаллоҳу алайҳи васалламга энг яқин бўлишни хоҳлайди – унда Расулуллоҳ саллалоҳу алайҳи васалламга саловотни кўпайтирсин!\n"Ас – Солату вас – саламу алайка я Росулаллоҳ" (яъни, Эй, Расулуллоҳ! Сизга саловот ва саломлар бўлсин!\nДругие материалы в этой категории: « Аҳмад ибн Ҳанбалнинг сабри\tҚабр зиёратида бажариладиган 11 амал »


Изн сўраш қандай амал, ёхуд изн сўраш шартми - Баҳоуддин Нақшбанд ёдгорлик мажмуаси маркази\nИзн сўраш қандай амал, ёхуд изн сўраш шартми\n615 марта ўқилди.\nИнсон ўзини энг эркин сезадиган жой унинг уйидир. У ўз уйида бошқанинг назаридан ва қулоғидан хавфсирамай яшамоғи лозим. Акс ҳолда унинг уйидаги роҳати тўлиқ бўлмайди. Икинчи ўзини эркин сезадиган жойи ишлайдиган ташкилоти томонидан ажратиб берилган алоҳида ишлаш хонаси ҳисобланади. Бу икки жойда инсон бировдан хавфсирамай ўз ишини ва ҳаётини давом эттиришлиги керак.\nБаъзида гувоҳи бўламизки хонадонларда, ташкилотларда, шифохоналарда баъзи инсонлар изн сўрамай туриб, кириб кетадилар. Бу ишда ўзимиз фикр беришликдан олдин Аллоҳ ва расули қайси йўлни биз учун кўрсатган ўшани ўрганайлик.\n“Эй иймон келтирганлар! Ўз уйларингиздан бошқа уйларга то изн сўрамагунингизча ва уларнинг аҳлига салом бермагунингизча кирманг. Ана шундай қилмоғингиз сиз учун яхшидир, шоядки эсласангиз.\nБас агар у (уй)ларда бирортани топмасангиз, то сизга изн берилмагунча уларга кирманг. Агар сизга қайтинг, дейилса, бас, қайтинг, ўша сиз учун покдир. Аллоҳ нима амал қилаётганингизни ўта билгувчидир” (Нур, 27-28)\nУшбу оятга амал қилинса, бировнинг хонадонига изн сўраб, салом бериб кирилсагина, турли ноқулай ҳолатларнинг олди олинади. Изн сўрамай кирган одам уй эгасини ёки ташкилотда ўтирган одамни ноқулай ҳолда турганларни кўриб қолса, гуноҳ бўлади. Икки томон ҳам хижолатга тушади. Имом Абу Довуд ривоят қилган ҳадисда Расулуллоҳ с.а.в. айтадиларки “Ким бир қавмнинг ҳовлисига уларнинг изнисиз қараса бас, улар унинг кўзини ўйиб олсалар, хун тўламайдилар”\nУшбу ҳадисда Исломда шахснинг дахлсизлиги ниҳоятда юқори даражада ҳимоя қилиниши кўриниб турибди. Бировнинг ҳузурига киришга изн сўрашнинг ҳам ўзига яраша одоблари бор. Авалло, изн сўраётган одам ҳовлига, уй ичига назар солмасдан, бошқа томонга қараб туриб изн сўраши керак. Яъни, бировнинг уйига назар тушмаслиги учун изн сўраш жорий қилинган, ичкарига қараб туриб изн сўрашнинг нима кераги бор.\nШунинг учун ҳам изн сўрамоқчи бўлган кишилар эшикка юзма-юз ҳолатда эмас, балки ўнг ёки чап тарафлари билан турмоқлари лозим. Изн сўровчини яна одобларидан бири, қўполлик қилмаслиги, одоб билан уч мартагача изн сўраши, жавоб бўлмаса, қайтиб кетмоғлиги лозим.\nШу билан бирга, қайтувчи кўнглига олмаслиги, хафа бўлмаслиги, уй эгалари мени ҳурматсиз қилди, деган хаёлга бормаслиги керак. Чунки, ҳар бир одам хоҳлаганини уйига киритиш ёки киритмаслик ҳаққига эга. Саҳобаи киромлар шундай айтадилар: “Агар сизга, қайтинг дейилса бас, қайтинг, ўша сиз учун покдир” оятига амал қилиш учун жуда кўп уриндик, бировнинг уйига чақириб борганимизда қайтинг, деган жавоб бўлсаю ортимизга дарҳол қайтиб, ояти каримага амал қилиш шарафига муяссар бўлсак, дердик аммо иложи топилмади. Қаерга борсак киринг деган жавоб олдик, деганлар.\nДарҳақиқат, бу саҳобалардаги фазилат, ўзбек миллатининг қон-қонига сингиб кетган фазилатларидан ҳисобланади, кимники хонадонига борсак эшик олдидан қайтармасдан, ҳеч бўлмаса бир пиёла чой билан меҳмон қилишади. Шундай экан бировни эшигини олдига борганда одоб сақлаб, Аллоҳ ва расулини айтганига итоат қилсак, иншаоллоҳ дунё ва охиратда саодатли бандалардан бўламиз.\nБухоро шаҳар Хужа Таббанд жомеъ масжиди\nимом хатиби Ашуров Азизбек


Меҳрибонлик – фазилатлар асоси - Hidoyat.uz\nМеҳрибонлик – фазилатлар асоси\nАсосий саҳифа Мақолалар Меҳрибонлик – фазилатлар асоси\nЧоп этилди Fevral 13, 2019 Меҳрибонлик – фазилатлар асосиda fikr bildirishni o'chirish\nБарча нарсаларнинг асоси бўлгани каби меҳрибонлик ҳам юксак ахлоқ ва бошқа кўпгина хулқларнинг асл манбаси ҳисобланади. Чунки ота-онага яхшилик қилиш, қариндош-уруғ билан алоқа қилиш, етимни бошини силаш, камбағал, бева-бечораларга, касаллар, ишчилар, ҳожатмандлар, мусибатдагиларга ёрдам бериш, қўшнилар, ошна-оғайнилар ва барча инсонларга яхши муомалада бўлиш, гуноҳкорни айбидан ўтиш, раҳбарлар билан маслаҳатлашиб иш тутиш каби бир неча фазилатлар мана шу меҳрибонлик тушунчасидан келиб чиқади.\nМеҳрибонлик сўзининг асли араб тилидаги “ар-роҳмату” сўзидан олинган бўлиб, раҳматга уламолар: “Бошқа бир кишидаги мусибатни ҳис қилганда азоб чекадиган ёки ундаги ҳурсандчиликни билганида севинадиган қалбдаги юмшоқликдир”, деб таъриф беришган. Киши ўз биродарига етган қийинчилик ва ҳурсандчиликларда у билан бирга бўлиши шу раҳматдан бўлади. Меҳрибон киши раҳм-шафқатга ҳақли одамни билса унга ёрдам беришга ҳаракат қилади. Агарда, ёрдам бериш қўлидан келмаса, ёки бунинг умуман иложи йўқ бўлса ич-ичидан қийналади. Бу ҳудди Пайғамбаримиз айтганларига ўхшайди: “Мўминлар бир-бирларига меҳр-муҳаббат, раҳм-шафқат қилишларида бир жисмга ўхшайдилар. Бирон аъзо оғриса қолган аъзолар ҳам бедор ва иситма бўлиб биргаликда азоб чекади”.\nИслом меҳр-шафқат динидир. Аллоҳ таолонинг энг улуғ сифатларидан бири ҳам Раҳмондир. Раҳмон сўзининг маъноси барча махлуқотларга раҳм қилувчи, мўминга ҳам, кофирга ҳам неъматларни берувчи дегани. Ҳа, Аллоҳ таолонинг меҳрибонлиги чексиз. Ўзига итоат қилмаган гуноҳкор бандаларига ҳам ризқ бераверади. У Зот охирги пайғамбари Муҳаммад соллаллоҳу алайҳи васалламни ҳам раҳмат пайғамбари қилиб юборган. Қуръони каримда: “(Эй, Муҳаммад!) Биз Сизни (бутун) оламларга айни раҳмат қилиб юборганмиз”, деган (Анбиё 107).\nОятдаги “раҳмат” жуда кенг маънони англатади. Бу ҳақиқатни, Муҳаммад соллаллоҳу алайҳи васалламнинг ахлоқ-одоблари, сийрат ва шамоиллари, шариатларининг бағрикенглиги, ҳатто куфр ва ширк аҳлига ҳам зулмни раво кўрмасликлари, меҳр-оқибат, эзгулик каби фазилатлар манбаи эканликларидан хабардор бўлган инсонларгина тушуна олади.\nМуҳаммад соллаллоҳу алайҳи ва саллам инсонларга ниҳоятда меҳрибон эдилар. Кунларнинг бирида саҳобалари билан масжидда ўтирганларида бир саҳролик аъробий келиб ўтиради. Икки ракат намоз ўқигандан кейин масжиднинг бир томонига ўтиб бавл қила бошлайди. Уни кўрган саҳобалар қаттиқ ғазабланиб, тўхтатиш учун унга ташланмоқчи бўлишганда Пайғамбаримиз алайҳиссалом: “Уни тек қўйинглар. Бавлининг устига бир челак сув қуйиб юборинглар. Сизлар осонлаштирувчи бўлинглар, қийинлаштирувчи бўлманглар”, дедилар ва аъробийни чақириб, юмшоқ оҳангда: “Бу масжидлар бундай бавл, нажосат нарсалар учун ярамайди. Бу ерда Аллоҳ зикр қилинади, намоз ўқилади, Қуръон қироат қилинади”, дедилар (Бухорий ривояти).\nБу улуғ ҳикматни қаранг. Агар саҳобаларни тўхтатмаганларида нажосат ҳамма ёққа ёйиларди. Аъробийнинг саломатлигига қаттиқ зарар етарди. Энг ёмони исломдан нафратланишига сабаб бўларди. Нажосатни иши эса енгил. Бир челак сув қуйилса кифоя. Жой тоза бўлади.\nБундай мисолларни жуда ҳам кўплаб келтиришимиз мумкин. Пайғамбар соллаллоҳу алайҳи васалламнинг бунчалик мулойим бўлишларининг сабаби бор эди. Уни Аллоҳ таоло қуйидагича баён қилади: “Аллоҳнинг раҳмати сабабли (Сиз, эй, Муҳаммад,) уларга (саҳобаларга) мулойимлик қилдингиз. Агар дағал ва тошбағир бўлганингизда, албатта, (улар) атрофингиздан тарқалиб кетган бўлур эдилар. Бас, уларни афв этинг, (гуноҳлари учун) кечирим сўранг ва улар билан кенгашиб иш қилинг!” (Оли Имрон 159).\nИмом Бухорий Жарир ибн Абдуллоҳ розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам: “Одамларга раҳм қилмайдиган кишига Аллоҳ раҳм қилмайди”, деганлар. У зот ҳатто ҳайвонларга ҳам меҳр-шафқатли бўлишни таъкидлаганлар. Жумладан, ҳайвон сўймоқчи бўлган киши пичоғини ўткирлаб олиши, унинг жонини оғритмаслиги, сут соғадиганлар қўлларининг тирноғини олиб соғишлари, ҳар бир ҳўл жигари бор нарсада ажр борлиги, яъни унга ем ёки дон берса савоб бўлишини айтганлар.\nЭнди ўзингиз ўйлаб кўринг. Одамларни аёвсиз ўлдириб, шаҳарларни вайрон қилаётган, аёллар тул, болалар етим бўлиб, уларни ўз ватанларини ташлаб, ўзга юртларда сарсон бўлишига сабаб бўлаётган инсонларни мусулмон деса бўладими?! Ўзини билган, Муҳаммад алайҳиссалом умматиман деган ҳар бир инсон доимо ақл билан иш тутиши, инсонларга ҳам, ҳайвонларга ҳам, ҳатто жонсиз нарсаларга ҳам зарар етказмаслиги, меҳр-шафқатли бўлиши керак. Ана шундагина оламда доимо тинчлик барқарор бўлади.\nҲазорасп тумани Шайх Қосим бобо масжиди имом-хатиби


“КИЧИК” МУАММОНИНГ КАТТА САВОЛИ - 21ASR\n“КИЧИК” МУАММОНИНГ КАТТА САВОЛИ\tPayshanba, 16 Mart 2017 14:27\t21ASR\tҚўқонлик Зафар Турсунов тадбиркорликнинг бошини тутганига йигирма йилдан ошди. Бунча вақт, айниқса, катта таваккалчилик ҳисобланган бу соҳада чикка ёки пукка бўлишга етиб ортади?! Қаҳрамонимизда эса унисиям бўлмади, бунисиям... Орттиргани “закўнчи” деган ном бўлди, холос. Нега?\nҲОЛАТ. Аслида Зафар Турсуновнинг катта номга ҳам, нонга ҳам даъвоси йўқ. Нари борса, ўн беш-йигирма нафар хўранда сиғадиган ошхонаси бор. Шу жойдан ўзидан ташқари яна икки-уч инсоннинг қора қозони қайнаб турса, бас. Мўъжазгина ошхона биносини қонунан ўзига тегишли эканини исботлагунча она сути оғзига келганди. Бироқ бу ғурбатлар кейинги воқеликлар олдида ҳолва бўлиб чиқди... ВОҚЕА. 2009 йилнинг 14 декабрь куни Қўқон шаҳрининг ўша пайтдаги ҳокими Ш. Ў. Собировнинг 467-сонли қарори чиқди. Унга кўра, шаҳардаги қатор бино ва иншоотлар қатори Зафар Турсуновга қарашли Сарбоз кўчаси 45-уйда жойлашган, умумий майдони 357,00 кв.м. бўлган ошхона биноси ҳам бузиладиган бўлди. Майли, ҳоким қарорида таъкидланганидек, “давлат ва жамият эҳтиёжи учун” шу ер керак бўлса, бош устига. Бироқ давлат ҳам, жамият ҳам фуқаронинг ҳуқуқини бузиш эвазига эҳтиёжини қопламайди-да. Аксинча, нимаики иш қилинмасин, унинг замирида фуқаро манфаати ётади. Мавжуд қонун-у қоидалар айни шу тамойил асосида қабул қилинган-ку!.. ХУДДИ ШУНДАЙ. Масала айни шу мезонлар асосида ўрганилганда аён бўлдики, шаҳар ҳокими, жуда юмшоқ айтганда, шошибди... Ҳужжатларнинг тилсиз шоҳидлигига кўра, бу жойга давлат-у жамиятнинг эҳтиёжи йўқ экан. Зафар Турсунов шугинани мутасаддиларга тушунтиришга обдон уринди. Бироқ мутасаддилар “тушуниб етгунларича” бино-иншоотлар чангини чиқариб бузиб ташланди. ЭНДИ НИМА ҚИЛСИН? Аввалига З. Турсунов бир нечта идораларга шикоят битди, умид билан не-не даргоҳлар остонасига бош урди. Натижа чиқмагач, бор-е, деб... судга мурожаат қилди. Судлашиш узоқ давом этадиган жараён экани маълум. Бунинг учун асаб темирдан, ирода метиндан бўлиши керак. Судлашишнинг ўзига салкам тўрт йил вақт кетди. Қаҳрамонимиз “закўнчи” номини бежиз олмаган экан: барибир мақсадига эришди, қойилмисиз?!.. АЛҚИССА. 2009 йилнинг охирида бошланган можарога 2016 йилнинг январь ойида суд қонуний нуқта қўйди. Фуқаролик ишлари бўйича Қўқон туманлараро судининг ҳал қилув қарорида шаҳар ҳокимининг ўша, 467-сонли қарорининг З. Турсуновга қарашли иншоотни бузиш қисми ноқонунийлиги эътироф этилиб, бунинг натижасида етказилган моддий ва маънавий зарарни қоплаш учун шаҳар ҳокимлигидан жами 281 миллион сўм ундириш белгиланди. МОҲИЯТ. Бу нафақат З. Турсунов, балки жамият учун ҳам қувонарли ҳолат аслида. Жамиятда ҳуқуқий онг, ҳуқуқий маданият шаклланаётганининг амалий ифодаси шу эмасми? Суд-ҳуқуқ соҳасида ўтказилаётган улкан ислоҳотлар шу каби воқеликларда яққол кўзга ташланмайдими? Соҳадаги ислоҳотлардан пировард мақсад ҳам фуқаролар ҳақ-ҳуқуқини самарали ҳимоя қилиш, жамиятда қонун устуворлигини таъмин этишдан иборат. ҲОЛАТ. Мана, суднинг ҳал қилув қарори чиқиб, қонуний кучга кирганига ҳам бир йилдан ошди. Бироқ ижроси ҳамон “дам еб” ётгани юқорида бироз баланд оҳангда ёзилган эътирофларга соя солади. Ижросиз суд қарори ҳақида нима дейиш мумкин? Суд ҳужжатлари ижроси – мажбурий ҳисобланади. Шу сабабки, суд қарори ижросига турли шаклда тўсқинлик қилиш наинки маъмурий, ҳатто жиноий жавобгарликкача бўлган чоралар қўлланишига олиб келиши қонунларда алоҳида қайд этилган. Хўш, унда муаммо нимада? МУАММО. Бир қарашда суд қарори ижроси масаласида суд ижрочилари барча чораларини кўришгандай... Яъни, ижрога оид иш қўзғатилган, шаҳар ҳокимлигининг Ғазначилик бўлинмасининг барча чиқиш ҳисоб-рақамларига банд солинди... тамом. Бу ёғи эса, жайдари тилда айтганда, маҳаллий бюджетда товон учун тўлов кўрсатилмаган экан, то керакли пул топилгунча, кутасиз, узр... АСЛИДА-ЧИ? Аслида вазият унчалар мураккаб эмас. Тўлов учун маълум миқдорда маблағни ҳам, унинг манбасини ҳам ўтган йилиёқ Фарғона вилоят молия бошқармаси топиб берган. Яъни, ўтган йили Қўқон шаҳар маҳаллий бюджетнинг даромадлар режаси оширилиб бажарилиши ҳисобига тўқсон миллион сўмдан ортиқ маблағ йиғилган. Ушбу пулни фуқаро ҳисобига ўтказиб беринг-да, қолган қисмини қоплаш учун бизга асослантирилган хат билан чиқинг. Бу, вилоят молия бошқармасининг Қўқон шаҳар ҳокимига ёзган хатининг бир парчаси мазмуни. Ўша хатда яна маҳаллий бюджетдан товон учун чиқиб кетаётган шу-унча маблағнинг ўрнини айбдорлардан ундириш ҳисобига қоплаш масаласида керак чора-тадбир қўллаш ҳам кўндаланг қўйилганди... Бироқ ҳоким томонидан амалда на униси бажарилди, на буниси! Фақат З. Турсунов ҳисобига “овози ўчиб” туриши-ю суд қарори гўёки ижро этилаётгандек таассурот қолдириш учун жами саккиз миллон сўм ўтказиб берилди, холос... Икки ўртада суд қарори муаллақ, тадбиркор ҳамон сарсон... САВОЛ. Кўринадики, масала ечими – боши берк кўчада эмас. Суд қарори ижросига илож ҳам, имконият ҳам бор, хоҳиш йўқ, холос. Модомики, шундай экан, суд ижрочиларига нисбатан савол туғилади: оддий фуқаронинг, дейлик, коммунал тўловлардан қарзи бўлса, дарҳол чопиб келинади. Таъкид этиладиган гап ҳам битта: беш кунда тўлов амалга оширилмаса, энг кам иш ҳақининг беш баробари миқдорида жарима солинади! Тўғри таъкид, тўғри талаб. Мабодо, муддат ўтказилиб юборилса, қарздор ҳақли равишда жаримага тортилади, камига қарздорликни қоплаш учун ижро – унинг мулкига қаратилади... Нега энди шу қонун талаби ҳокимга келганда “кучини йўқотмоқда”?.. Профессионал салоҳият, профессионал холислик қани? ОҒРИҚ. Яқин-яқингача оддий фуқаро ёки тадбиркорнинг ҳоким ёки вазирни судга бериши – эртакдай гап эди. Бугун бу реал воқеликка айланди, ортиқча ажабланишга ҳожат йўқ. Бу реаллик замирида, қайд этилганидек, мамлакатимизда ўтказилаётган суд-ҳуқуқ ислоҳотлари ётибди. Ислоҳот – ислоҳот учун эмас, ислоҳот – инсон учун, деган эзгу мақсад ҳам шунда мужассам. Суд ҳужжатлар ижросини сунъий музлатиш, шу орқали амалдорларни “сувдан қуруқ чиқишига” имконият яратиш ислоҳот йўлига тўғаноқдан бошқа нарса эмас. Муаммони бўрттиришда айблашга шошманг... Кимлар учундир кичкина туюлаётган бу муаммо ортида катта савол бор, аслида. Саволки, йиллар мобайнида судлашиб, топгани бир парча қоғоз бўлган одамнинг наинки маҳаллий ҳокимиятга, балки суд ҳокимиятига нисбатан ҳам ишончига путур етиши эҳтимоли юзага келмайдими? Бирники – мингга, мингники туманга, деб бежиз айтилмаган, ахир?! Масаланинг оғриқли жиҳати ана шунда! Турсунали АКБАРОВ, “ХХI asr” мухбири


Гижжа Сўрувчи қуртлар - DAVOLASH\nГижжа Сўрувчи қуртлар\nГижжа Сўрувчи қуртлар Шу гуруҳга кирадиган гижжалардан сибирь қурти (мушук қурти) ва фасциола кўп тарқалган. Сибирь қурти узунлиги 4-13 мм. келадиган майда гижжа бўлиб, ўт пуфаги, ўт йўллари ва меъда ости бези йўлларида паразитлик қилади.\nОдамга хом, музлаган, кам тузланган ёки етарли қовурилмаган (пиширилмаган) балиқни истеъмол қилганда юқади. Касаллик ҳарорат кўтарилиши билан бошланиб (39-40°С), 2 ойгача шундай бўлиб туриши мумкин. Мушак ва бўғимлар оғрийди, йўтал пайдо бўлади, баданга тошма тошади, меъда-ичак иши бузилади; баъзан бадан сарғайиб кетади. Касалликнинг ўткир даври тугаганидан кейин беморнинг тўш ости соҳасида вақти-вақти билан оғриқ пайдо бўлиши мумкин. Бу касаллик оғир асоратлар беради.\nФасциола узунлиги 3-7 см. бўлган гижжалардир, ўт пуфаги ва ўт йўлларида паразитлик қилади. Одам бу гижжа личинкаларини қайнатилмаган сув ёки сув ўсимликларини овқатга ишлатганида ютиб юборади. Касаллик тобора зўрайиб борадиган дармонсизлик, бош оғриғи билан бошланади, кўпинча баданга эшакем тошиб, иситма чиқади, қоринда оғриқ пайдо бўлади; баъзан бадан сарғаяди. Касаллик сурункали тус олганда қоринда доимий ёки вақти-вақти билан тутадиган оғриқ пайдо бўлади.\nКўпгина гельминтозлар ифлос қўллардан юқадиган касалликдир. Гижжа юқишининг олдини олиш учун шахсий гигиена қоидаларига амал қилиш, овқат олдидан ва ҳожатхонага бориб келгач, қўлларни совунлаб ювиш, баданни озода тутиш, ички кийим ва чойшаб, ўрин-кўрпа жилдларини тез-тез туриш керак; фақат қайнатилган сув билан ювилган сабзавот ва меваларни овқатга ишлатиш, шунингдек, гўштли ва балиқли таом тайёрлашда масаллиқларни тобига етказиб пишириш ҳамда уй ҳайвонларини парвариш қилиш қоидаларига амал қилиш зарур.


Тушкунликка тушиш ва семизлик ўртасида ўзаро боғлиқлик борлиги аниқланди - Namanganliklar.uz\nОртиқча вазн нафақат жисмоний, балки психик саломатликка ҳам таъсир кўрсатади ва кўп ҳолатларда депрессияга олиб келади. Буюк Британия ва Австралия олимлари кенг қамровли тадқиқот натижасида шундай хулосага келишди.\nТадқиқотчилар депрессиядан азият чекаётган 48 мингдан зиёд беморнинг ва назорат гуруҳи сифатида 300 мингга яқин кишининг генетик маълумотларини ўрганишди ва таҳлил қилишди. International Journal of Epidemiology’да келтирилишича, барча иштирокчилар 1938-1971 йиллар оралиғида дунёга келган.\nОлимлар ортиқча вазн, депрессия ва диабет билан боғлиқ 73 ген ўртасидаги ўзаро алоқаларни таҳлил қилишди. Маълум бўлишича, семизлик ва психологик тушкунлик ўртасида боғлиқлик мавжуд экан.\nИнсон тана масса индекси 4,7 кг/м² кўрсаткичга ошгани сайин депрессия ривожи эҳтимоли жинс ва ёшга қараб 18 фоизга ошади.\nБунга қадар ортиқча вазнни келтириб чиқарувчи фастфуд психик саломатликка ҳам зиён етказиши ҳақида маълумотлар тақдим этилган. Ёғ ва қанд миқдори юқори бўлган озиқ-овқат маҳсулотлари организмда сурункали яллиғланиш жараёнларини келтириб чиқаради, бу эса нейродермитлар фаолиятини бузади.\nЎрта ер денгизи парҳези соғлиқ учун энг фойдали парҳез деб топилди.


Ўзбекистонда ЙПХ инспекторларини видеога ёки фотосуратга олиш тақиқланмаган - Anhor\nAnhor Все посты Ўзбекистонда ЙПХ инспекторларини видеога ёки фотосуратга олиш тақиқланмаган\nЙўл ҳаракати қоидаларига бағишланган саволлар Ўзнетда ҳар доим долзарб бўлиб келган. Бироқ кўп ҳолларда бундай “суҳбатлар” Йўл ҳаракати хавфсизлиги давлат хизмати (ЙҲХДХ)нинг назаридан четда қолиб кетади ва саволлар ўз жавобини топмайди. Шу муносабат билан ҳуқуқий мулоқотни йўлга қўйишга қарор қилган “Экономическое обозрение” журнали “ЙҲХДХга саволлар” рукнини эълон қилди.\n— ЙҲХДХ ходимларида белгиланмаган жойда турган машинанинг рақамини ечиб олиш ва унинг олд ойнасига ўзининг телефон рақамини қўйиб кетиш ҳуқуқи борми? Бунда улар қайси тартибга солувчи ва рухсат берувчи ҳужжатларга асосланади?\n— Автомобилни тақиқланган жойга қўйиш йўл ҳаракати қоидаларининг энг қўпол бузилиши ҳисобланади. Айниқса, агар автотранспорт воситалари йўлнинг қатнов қисмига қўйилган ва улар бошқа йўл ҳаракати иштирокчиларига халақит бераётган бўлса. Ушбу ҳуқуқбузарлик учун ЎзР Маъмурий жавобгарлик тўғрисидаги кодекснинг 1286-моддаси 1, 2 ва 3 қисмларига биноан маъмурий жавобгарлик кўзда тутилган.\nДавлат рақамларининг ечиб олинишига тўхталадиган бўлсак, ушбу ҳаракатлар ЎзР Вазирлар Маҳкамасининг 2012 йил 24 февралдаги “Транспорт воситаларини мажбурий техник кўрикдан ўтказиш тартиби тўғрисидаги низомга ўзгартириш ва қўшимчалар киритиш ҳақида”ги 49-сонли қарорига илова билан тартибга солинган. Мазкур ҳужжат билан 45 та банддан иборат ҳолатлар рўйхати тасдиқланган бўлиб, улар юз берганида автотранспорт воситаларидан давлат рақамли белгиларини ечиб олиш кўзда тутилган.\n— Автомобиль соҳиби ЙҲХДХ ходимига ўз ҳужжатларини тақдим этишдан олдин уни тўхтатишларининг сабабини билиш ҳуқуқига эгами?\n— Йўл ҳаракати қоидаларининг 3.1-бандига биноан механик транспорт воситасининг ҳайдовчиси ўзи билан мазкур транспорт воситасини бошқариш ҳуқуқини берувчи барча ҳужжатларни олиб юриши ва ички ишлар органлари ходимининг талаби билан уларни текшириш учун тақдим этиши шарт. Ўз навбатида, ички ишлар органларининг ходими белгиланган тартибда ўзини таништиришга ва транспорт воситасининг тўхтатилиш сабабини тушунтиришга мажбур.\n— Агар автомобиль соҳиби эски автомобилдан қолган янги намунадаги давлат рақамларига эга бўлса, у янги автомобилни рўйхатдан ўтказаётган пайтда шу рақамларни қолдириши мумкинми?\n— ИИВнинг 14.06.1997 йилдаги 128-сонли буйруғи талабларига биноан қайта рўйхатдан ўтказиш жараёнида автомототранспорт воситаларидан ечиб олинган давлат рақамлари белгиланган тартибда йўқ қилинади. Бундай давлат рақамлари фақат махсус комиссиянинг актига мувофиқ такрор фойдаланишга яроқли деб тан олиниши мумкин.\n— ЙҲХДХ инспектори автомобиль соҳибини автотранспортни маст ҳолатда бошқарганликда айблаган тақдирда баённома тузиши ва экспертизадан ўтишни талаб этиши керакми?\n— Йўл ҳаракати қоидаларининг бузилишига доир маъмурий ишларни кўриб чиқиш тартиби тўғрисидаги йўриқномага биноан, автотранспортни маст ҳолатда бошқариш айбловини қўйиш учун етарлича асос мавжуд бўлганида, автомобиль эгаси транспорт воситасини бошқаришдан четлатилади ва унинг маст ҳолатда бўлгани белгиланган тартибда тасдиқдан ўтказилади. Ҳайдовчининг ҳолатини аниқлаш ишлари ИИВ, Соғлиқни сақлаш вазирлиги ва Адлия вазирлиги томонидан тасдиқланган Йўриқнома талабларига биноан тиббий кўрикдан ўтказиш йўли билан амалга оширилади.\nМастлик белгиларига эга шахслар тиббий текширувдан ўтиш учун ихтисослашган тиббий муассасага йўналтирилади.\nҲайдовчи тиббий кўрикдан ўтишдан бош тортса, тегишли баённома тузилади ва ҳайдовчи транспорт воситасини бошқаришдан четлатилади. Баённомада ҳуқуқбузарнинг мастлик ҳолати белгилари ва кўрикдан бош тортиш бўйича ҳаракатлари батафсил баён этилади. Баённомага ҳуқуқбузарнинг бош тортиш сабаблари кўрсатилган тушунтириш хати ва иккита гувоҳ ёки шоҳид иштирокида тузилган акт илова қилиниши мумкин.\n— ЙПХ инспекторларини хизмат пайтида, хусусан, ҳайдовчининг инспектор томонидан тўхтатилиб, у билан мулоқот қилаётган вақтда, кейинчалик бўлиши мумкин бўлган суд муҳокамаси учун видеога олиш рухсат этилганми?\n— Ички ишлар ходимларини фото ва видеога олиш Ўзбекистон Республикаси қонунчилиги томонидан тақиқланмаган, аммо шу билан бирга, ЙПХ инспектори Ўзбекистон Республикаси учун стратегик аҳамиятга эга бўлган объектларнинг бевосита яқинида хизматини ўтаётган бўлса, тасвирга олишни тўхтатишни талаб қилишга ҳақли. Бунда ЙПХ инспектори бунинг сабабини тушунтириши шарт.\nБундан ташқари, ҳар қандай фуқаро, шу жумладан ички ишлар органларининг ходими ҳам, ўзининг тасвирини муҳофаза қилиш бўйича фуқаролик ҳуқуқи бузилганида, белгиланган тартибда судга мурожаат қилиши мумкин (ЎзР Фуқаролик кодексининг 99 ва 100-моддалари).\nЖиззах политехника институтида янги факультет очиляпти


Обама маъмурияти тузила бошланди\n16 май 2021, Тошкент вақти: 05:24\nАҚШ нинг янги президенти этиб сайланган Барак Обама ўз маъмуриятини шакллантиришга киришди.\n4 ноябр куни бўлиб ўтган президентлик сайловида Барак Обама АҚШ сайловчиларининг мутлақ таянчини қозониб Оқ уйнинг биринчи қора танли соҳиби бўлди.\nХабарларга кўра, Обама конгрессмен Рам Эмануелга ўз маъмурияти раҳбарлигини таклиф этган. Обама каби Чикагодан бўлган Рам Эмануел собиқ президент Бил Клинтон маъмуриятида ҳам маслаҳатчи лавозимида хизмат қилган.\nАҚШ матбуоти хабарларига кўра¸ Обама тузишга киришган янги маъмуриятдаги асосий лавозимларга Клинтон давридаги кўзга ташланган арбоблар таклиф этилмоқда.\nАйни пайтда¸ Барак Обама 20 январдан бошлаб бевосита президентлик вазифасини бажаришга киришгунга қадар мунтазам равишда АҚШ Марказий разведка хизматининг махфий ахборотларини ола бошлайди¸ давлат миқëсидаги муҳим йиғинларда ҳам иштирок этади.


Андижонда 56 нафар ўқитувчи коронавирусдан даволанмоқда - Халқ сўзи\n14:16 19 Сентябр 2020 Жамият\nРеспубликамизда янги ўқув йилининг бошланиши энг аввало, ота-оналарни қувонтирган бўлса, уларнинг ташвишланишига ҳам сабаб бўлди. Зеро, пандемия шароитида ҳеч ким фарзандининг азият чекишини истамайди. Айниқса, ўқитувчиларнинг коронавирус юқтириб олганлиги тўғрисидаги хабарлари хушёрликка чорлайди.\nАндижон вилоятида бу борадаги вазият қандай? Мактаблар янги ўқув йилига қандай тайёргарлик кўрдию, бу ерларда карантин қоидаларига қай даражада риоя этилмоқда? Ўқитувчилар ўқувчилар саломатлигини ҳимоя қилишга астойдил бел боғлаган бир кезда ўзларининг соғлигини қай даражада ҳимоялай олмоқдалар?\nМаълум бўлишича, шу кунагча 96 нафар ўқитувчиларда коронавирус аниқланган. Олиб борилган тиббий муолажалар натижасида уларнинг 40 нафари батамом соғайган ва хизмат фаолиятини давом эттиришга лойиқ, деб топилган. Айни пайтда 56 нафар устоз коронавирусдан даволанмоқда.\nМактабларда карантин қоидаларига риоя этиш учун барча шароитлар яратилди. Жумладан, вилоят халқ таълими бошқармаси томонидан ҳар бир мактаб антисептик ва ҳарорат ўлчовчи воситалар билан таъминланди. Санитария-гигиена қоидаларига амал қилиш учун зарур бўлган шароитлар яратилди. Айниқса, тоза ичимлик суви билан таъминланиш даражаси 100 фоизга етказилди.\nАйтиш жоиз, вилоятда 764 та мактаблар мавжуд бўлиб, уларнинг 61 тасида 7 сентябрь кунидан бошлаб синов тариқасида ўқишлар бошланган. Халқ депутатлари вилоят кенгаши томонидан бошқа таълим муассасаларидаги шароитлар атрофлича ўрганиб чиқилди ва 15 сентябрдан бошлаб яна 383 та мактаб фаолиятини бошлашига рухсат берилди.\nМактабларда ўқиш жараёнлари қатъий интизом ва қаттиқ назорат остида олиб борилмоқда.


Коронавирусга қарши вакцина устида бир неча давлат олимлари ишлаяпти — Sof.uz\nЖАҲОН 5,590,376 2,366,700 347,915\n19.03 10:51 491 Жаҳон\nКоронавирус пандемияси ҳар куни ўлганлар ва касалланганлар ҳақидаги янгиликларга сабаб бўляпти. Шу билан бирга уни аниқлаш учун нисбатан самарали тест ўтказиш ва энг муҳими вакцина ишлаб чиқиш учун ҳам олдинга қадам қўйиляпти.\nЖаҳон Соғлиқни Сақлаш Ташкилотининг (ЖССТ) клиник тажрибалар маълумотлари асосида шу пайтгача коронавирус билан боғлиқ 508 та тадқиқот ўтказилди, бунда унга қарши дори топишдан тортиб касаллик ва карантиннинг руҳий таъсирига қарши кураш мавзулари ўрин олган.\nСешанба куни Оксфорд университети олимлари коронавирус таҳлили бўйича янги усулни ишлаб чиққанларини эълон қилишди. Бунга кўра, вирус билан гумонланган шахсни текшириб, 30 дақиқада натижасини билиш мумкин бўлади. Оксфорд университети олимлари уни хитойлик мутахассислар билан ҳамкорликда ишлаб чиққан.\nАйни вақтда Дакардаги (Сенегал) Пастер Институти ҳам 1 доллар эвазига 10 дақиқада натижани билиш мумкин бўладиган янги таҳлил усулини ишлаб чиқяпти.\nВирусга қарши вакцина намуналари АҚШ ва Исроилда синовдан ўтказиляпти. Аммо улар муваффақиятли чиққан тақдирда ҳам кейинги йил ўрталаридан олдин бозорга чиқмайди.\nШунингдек, Россиядаги Қозон федерал университети ва Англиядаги Кембриж университетлари ҳам вакцина ишлаб чиқиш устида алоҳида-алоҳида ҳаракат қиляпти.\nҚамоқдагиларни нима кутяпти? Эронда кечириляпти, Россияда изоляцияга олиняпти\nПандемиянинг илк кунларидан бошлаб турли давлатларнинг ҳукуматлари қамоқда ўтирган одамларни нима қилиш устида ўйлай бошлади. Чунки айнан қамоқхоналарда инфекция алоҳида тезлик билан тарқалиши мумкин.\nБу борада энг юмшоқ сиёсатни Эрон қўллади – у ерда расмий маълумотларга кўра 85 минг маҳбус гаров эвазига озодликка қўйиб юборилди. Чоршанба куни эса давлат телеканали Эрон олий диний раҳбари Оятуллоҳ Хоманаий жума куни ўша маҳбусларнинг 10 минг нафарини кечиришини (яъни, қамоқдан бутунлай озод этишини) эълон қилди.\nРоссияда ҳозирча маҳбуслар кескинроқ изоляция қилиняпти – Жазони ижро этиш федерал хизмати “алоҳида кўрсатмага қадар” маҳбусларнинг яқинлари билан учрашишини тўхтатди.\nWashington Post газетасининг хабар қилишича, АҚШда иммиграция ва божхона полицияси ноқонуний муҳожирларни вақтинча ҳибсга олмай туради. Бу қарор АҚШда ҳужжатсиз яшаётган хорижликлар тиббий ёрдамга мурожаат қилишдан хавфсирамаслиги учун қабул қилинди. Акс ҳолда, мамлакатда коронавирус тез тарқалиб кетиши мумкин.\nСиёсатчилар ҳам коронавирусга чалиняпти\nЧоршанба куни ғарбий яримшардаги икки давлатнинг қонунчилик органи вакиллари коронавирус билан зарарлангани маълум бўлди: Бразилия Сенати спикери Деви Алколумбре ва АҚШ Конгресси Вакиллар палатасининг икки аъзоси – Бен Макадамс ва Марио Диаз-Баларте.\nБу вирус пайдо бўлганидан буён сиёсатчиларни четлаб ўтаётгани йўқ. Аллақачон Британия парламенти аъзолари, Британия Соғлиқни сақлаш вазирининг ўринбосари, Эрон парламентининг ўнлаб аъзолари касаллангани маълум.\nқамоқ маҳбуслар вакцина коронавирус Оксфорд pandemiya Кембриж сиёсатчилар\n23.05 23:39 9219\n25.05 09:11 2073\n25.05 10:39 1395\nКеча, 12:57 1206\n10:04 132 Тиббиёт\nБугун, 09:32 74 Жаҳон


ИШБИЛАРМОН ВА ТАДБИРКОРЛАР УЧУН ЯХШИ ИМКОНИЯТ » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » ИШБИЛАРМОН ВА ТАДБИРКОРЛАР УЧУН ЯХШИ ИМКОНИЯТ\n3 - лот 1577,5 кв.м (бино-иншоат), ушбу лотдаги мавжуд асбоб-ускунасини сотиб олиш шарти билан ( Италияда ишлаб чиқарилган “Manzini” русумли мева ва сабзавотларни қайта ишлаб чиқариш ускуна линияси соатига 12.5 тонна томат ва соатига 6 тонна меваларни қайта ишлаш қуватига эга);\n6б-лот, (3-қаватли бинонинг2-қаватининг майдони 695 кв.м),\n7б-лот,( 3-қаватли бинонинг 2-қаватининг майдони 307 кв.м),\nИхтисослиги:9-лотдан 14-лотгача машинасозлик, электротехника, енгил саноат маҳсулотлари,\nШовот тумани, Пахтакор маҳалласидаги собиқ “Шовот Подшипник” корхонаси бино ва иншоатлари. Лотлар сони 2та.\n21-лот 432 кв.м (бўшер майдони),\nХива тумани Заунгур қишлоғида жойлашган собиқ “Махсус қурилиш механизация” УКнинг фойдаланмасдан турган бино ва иншоатлари.Лотлар сони 30 та.\n- Ишлаб чиқаришга режалаштирилаётган маҳсулотнинг тури, нархи, ракобатбардошлиги, шунингдек экспортга йўналтириш ҳажмлари;\n- Маҳсулот реализацияси учун мўлжалланган ички ва ташқи бозорнинг эгалланганлиги, аниқ харидор ёки мижозларнинг мавжудлиги;\n- Яратиладиган ишлаб чиқаришнинг йиллик қуввати (натурада ва сўмда);\n- Ишлаб чиқаришни ташкил этиш учун талаб этиладиган ҳом-ашё ресурсларинининг ва бутловчи қисмлар манбалари, фойдаланиш имкониятлари мавжудлиги;\n- Инвестиция лойиҳасини амалга ошириш учун талаб қилинадиган электр энергияси, газ, сув ва бошқа турдаги коммунал хизматларга бўлган йиллик эҳтиёж;\n- Лойиҳани амалга ошириш учун зарур бўлган ишлаб чиқариш биноларини ва бўш ер майдонларини (кв.метрда) асослаб бериш мақсадида, ишлаб чиқариш ускуналари жойлашиши, инфратузилма объектлари ва маъмурий бинолар жойлашиши кўрсатилган корхона бош плани;\n- Янгидан яратиладиган иш ўринларининг сони, штат бирлиги ва уларнинг жалб этиш манбалари ( бунда корхонанинг сменалик иш режими ҳисобга олинади);\n- Тўлиқ ишлаб чиқариш қувватларига чиқиш графиги;\n- Лойиҳани амалга оширишда ташаббускор тажрибага эгалиги, ёки технологик шерик билан имзоланган келишув мавжудлиги;\n- Ташаббускорни молиявий ҳолатини тасдиқловчи ҳужжат (1-2 йиллик солиқ идораларига топширилган баланс);\n- Лойиҳани тўлиқ қиймати;\n- Лойиҳани амалга ошириш учун зарур инвестициялар (ўз маблаги, кредит, чет эл инвестициялари) миқдорида ва манбалари;\n- Инвестиция киритиш, лойиҳани амалга ошириш, корхонани ишга тушириш графиги (ойма ой) .\nТанлов савдолари 2019 йил 27 декабр куни соат 14:00 да Кенгашлар уйи (Манзил: Урганч шаҳар, Ал Хоразмий кўчаси, 23-уй) биносида ўтказилади.\nМанзил: “Хоразм кичик саноат зоналари дирекцияси” ДУК (Урганч шаҳар Ал – Хоразмий кўчаси 23-уй).\nҚизиқтирган саволлар юзасидан Хоразм вилояти “Хоразм кичик саноат зоналари дирекцияси” ДУК.\nМаълумот учун +998 62 223-23-00, +998 62 223-28-00 телефон рақамларига мурожаат қилишингиз мумкин.


Чустда онаси пахтага чиқарилган икки ёшли бола қудуққа чўкиб ўлди\nЎзбекистоннинг Наманган вилоятида пахта теримига чиқарилган аёл қариндошининг уйида қолдирган икки ёшли боласи қудуққа тушиб кетиб, чўкиб ўлди. Воқеа 4 октябрь куни Чуст туманининг Варзик қишлоғида рўй бергани айтилмоқда.\nБу ҳақда Озодликка хабар берган наманганлик манбага кўра, эри Россияда меҳнат муҳожирлигида бўлган аёл икки ёшли ўғлини қариндошиникида қолдириб, пахта теримига чиқишга мажбур бўлган.\n- Бу аёл ўзи боғча тарбиячиси. Ҳозир уларни ҳам ётадиган қилиб пахтага олиб кетишяпти. “Болам бор”, деса, боғча мудири: “мен билмайман, борасан”, дебди. Шундан сўнг у боласини қайинсинглисиникига қўйиб, уч кунга пахтага кетган. Бола қаровсиз, беэътибор қолиб, қудуққа чўкиб ўлган,- деди исми сир қолиши шарти билан Озодликка гапирган наманганлик манба.\nОзодлик сувга чўкиб ўлган икки ёшли боланинг исми Жавоҳир Ҳайдаралиев эканини аниқлади.\nУнинг онаси Азиза Орипова Озодликка гапиришни истамади.\nУ ишлайдиган Намангандаги мактабгача таълим муассасаси раҳбари эса Азиза Ориповани ҳеч ким пахтага чиқишга мажбурламагани, ўз хоҳиши билан чиққанини иддао қилди.\n- У ишга чиққанидан кейин, пахтага ҳам бориши керакку. Боласи бўлса, уйида ўтириши керак, тўғрими. У пул ишлайман, деб ўз хоҳиши билан чиқди, ҳеч ким мажбурламади уни,- деди боғча мудираси.\nНаманган ички ишлар бошқармасининг ўзини таништирмаган мулозими Озодликка шундай воқеа бўлганини тасдиқлади ва бу ҳолат “бахтсиз ҳодиса” сифатида расмийлаштирилганини билдирди.\nШунга ўхшаш воқеа Ўзбекистонда ўтган йилги пахта мавсумида ҳам рўй берган эди.\nҚорақалпоғистоннинг Элликқалъа туманида пахта теримига чиқарилган аёлнинг уйда ёлғиз қолган икки ёш боласи ёнғин қурбони бўлган эди.\nЎзбекистонлик инсон ҳуқуқлари фаолларига кўра, пахта мавсуми бошланганидан буён уйда ўтирган аёлларни пахтага мажбурлаб чиқариш бу йил ҳам давом этмоқда.\n- Чиқмасанг бола пулингни қирқаман, дейди. Уйда ўтирган она бир-икки сўм ишлаб олай, деб чиқади. Оқибатда мана шундай кўнгилсиз ҳолатлар рўй беради,- дейди жиззахлик инсон ҳуқуқлари фаоли Ўктам Пардаев.\nЎзбекистондаги мажбурий меҳнатга қарши курашувчи Берлиндаги Ўзбекистон-Германия форуми раҳбари Умида Ниёзованинг айтишича, наманганлик икки ёшли Жавоҳирнинг ўлимини мамлакатдаги пахта кампанияси билан боғласа бўлади.\n- Бу йилги пахта мавсумида ҳам Ўзбекистонда ҳукуматнинг одамларга босимлари шу қадар кучлики, кўпчилик ўз фарзандларини, соғлигини унутиб, пахта теришга мажбур бўлмоқда. Ҳукумат учун эса пахта ҳамма нарсадан устун, одамларнинг ҳаёти, соғлиги ҳеч нарса эмас, - дейди Ниёзова.\nПахта мавсумида бу йил ҳам бир қанча ўлим холатлари кузатилди.\n1 октябрь куни бортида 37 нафар ҳашарчи бўлган “Газ-53” русумли юк автомашинаси Сирдарё вилояти Мирзаобод туманининг собиқ 8-совхози ҳудудида ағдарилиб кетиши оқибатида 4 киши ҳалок бўлган.\nНаманган вилояти Тўрақўрғон тумани Шаҳанд қишлоғида пахта ортиб кетаётган трактор 12 ёшли болани уриб юборди.\nОзодлик манбаларига кўра¸ 23 сентябрь куни кечки соат олтиларда рўй берган бу ҳалокат оқибатида ўқувчи бола воқеа жойининг ўзидаëқ жон берган.\n20 сентябрь куни Тошкент вилоятида 25 ёшли милиция ҳодими пахтадан машинасида қайтаётиб пахта ортилган трактор прицепи билан тўқнашуви натижасида нобуд бўлди.\nШунингдек, айни шу куни Хоразм вилоятида урганчлик шифокорлар чиққан теримчилар автобуси ағдарилиб кетиши оқибатида унинг ичида бўлган саксонга яқин теримчидан йигирмадан зиёди тан жароҳати олди.\nЎзбекистон Халқаро ташкилотлар томонидан мажбурий меҳнатдан фойдаланганлиги учун танқид қилиб келинади.\nБироқ расмийлар мамлакат бўйлаб мажбурий меҳнат ҳолатлари йўқлигини, пахта кампанияси ихтиёрий равишда амалга оширилишини таъкидлашади.\nАзиз муштарий, пахта қурбонлари ҳақида билсангиз Озодликка маълум қилинг!\nШунингдек, пахта билан боғлиқ бирор воқеа-ҳодисага гувоҳ бўлсангиз албатта Озодликни хабардор қилинг!


01:12Гнабри учун Манчестернинг икки клуби кураш бошлади 0 00:59Навас А Серияга йўл олиши мумкин 1 00:29Ўзбекистонда ёзги трансфер ойнаси очилди 11 00:05Ана холос! Африка Миллатлар кубоги ёмғир туфайли олти ой ортга сурилди 2 23:46"Милан" Ибрагимович билан янги шартнома имзоламоқчи 0 23:21Эркин агентлардан иборат энг қиммат рамзий терма жамоа 1 23:04Легионерларимиз. Шерзод Файзиев жамоасида нима гап? 0 22:47"Эвертон" собиқ ҳужумчиси Тосун эркин агент сифатида "Бешиктош"га қайтди 0 22:20Қўшни мамлакатларнинг чемпионатларида нима гаплар? 6 22:03"Барса" "Челси"дан Алонсони харид қилмоқчи. Аспиликуэта бўйича музокаралар тўхтатилган 0 21:52Беларусь чемпионати. Бобир Абдихолиқов "Энергетик-БГУ"ни мағлубиятдан қутқариб қолди 4 21:32Нето "Барселона"ни тарк этади 1 21:15"Рома" Челик учун 7 миллион евро тўлайди 1 20:59"Лилль" ПСЖ ҳимоячиси учун 5 миллион евро таклиф қилди 0 20:41Бернарду Силва "Барселона"га ўтишни истамоқда 2\nЎзбекистонда ёзги трансфер ойнаси очилди 11


Бош вазирга видеомурожаат йўллаган оқсоқол дўппосланди | Qalampir.uz\nЖамият\t23 Январь 20:08 33513\nИжтимоий тармоқларда фуқаро Ўктам Ҳамроевнинг бир нечта фуқаролар томонидан калтаклангани ва ҳақорат қилингани видеоси тарқалмоқда. Видеода аёллар уни ўзига тегишли бўлган давлат белгиси 30T 577 FA рақамли Spark русумли машинаси олдида калтаклаган. Жараён эса юзи кўринмаган “Ботир” исмли шахс томонидан тасвирга олинган. Тасвирни суратга олаётган шахс оқсақолни тинимсиз ҳақорат қилиб, аёлларни уни дўппослашга чақиради.\nМаълум бўлишича, бир муддат аввал Ўктам Ҳамроев ўз мобил қурилмаси орқали Ўзбекистон Республикаси Бош вазири Абдулла Ариповга видеомурожаат йўллаган. У ўз мурожаатида Самарқанд вилояти Каттарқўрғон шаҳрини кесиб ўтувчи Нарпай канали бўйидаги бир уюм ахлатлар муаммосини кўтариб чиққан.\n“Каттақўрғон шаҳрини кесиб ўтувчи Нарпай каналининг аҳволини қаранг. Бир “вагон” катта кўприкнинг остида ахлат турибди. Ҳайвонларнинг ўлигигача бор. Ўзбекистон равнақи байроқ остидаги ахлатни қаранг. Бу бир кунлик ахлат эмас. Йиллар давомида йиғилган”, дейди мурожаатчи.\nУ шунингдек, бу муаммога бефарқ қараб келаётган Каттақўрғон шаҳар ҳокими Музаффар Ҳошимов, мазкур сектор раҳбари – прокурор Шермат Жумаевни танқид қилган.\n“Каттақўрғон шаҳар ҳокимимиз ва уни қўллаб-қувватловчи раҳбарлар бор. Унга ҳеч ким гапиролмайди. Қачонки, биз кабилар мурожаат қилса, жиноятчига айлантиради. Ана шу ҳудуднинг раҳбари прокурор Шермат Жумаев бўлади. Мана, катта магистрал йўл ўтган кўприк остидаги ҳолат”, дея ҳудуд раҳбарларига ўз эътирозларини билдирган оқсоқол.\nҲозирча воқеа айнан қаерда бўлгани ва нима сабабдан Ўктам Ҳамроев калтаклангани ҳақида батафсил маълумотлар мавжуд эмас. Ички ишлар вазирлиги ва бошқа тегишли идоралардан мазкур ҳолат ва видеомурожаат бўйича расмий изоҳ кутамиз.\n21 Сентябрь 14:55 36448\n19 Сентябрь 15:44 22975\n19 Сентябрь 13:59 17905\n20 Сентябрь 11:07 17537\n20 Сентябрь 14:25 16515


1. Тадбиркорга тўсиқ қўйиш сиёсатга тўсқинликдир\n3. Италиядаги автобуc ҳалокати 16 ўсмирни ҳаётдан олиб кетди\nКучли зарб натижасида йўловчиларнинг бир қисми ойна орқали ташқарига чиқиб кетган. Қолганлар эса ёнаётган автобус ичида беркилиб қолиб, ҳалок бўлишган.\n4. Ўзбекистон кейинги беш йилда: Фармонга шарҳ\n5. Интернет журналистикаси – кеча ва бугун!\n6. Наманганда фермерликни ривожлантириш ҳукумат даражасида муҳокама қилинди\n9. Тадбиркорлик фаолиятига асоссиз аралашувлардан ишончли ҳуқуқий кафолат\n10. Мирзиёевнинг "Халқ манфаатларига хизмат қилиш"ни таъминловчи фармони. Ички ишлар тизимида туб ислоҳотлар бошланди\n11. Ўқ тинмайин бош узра учар... тупроқ қонга бўялган, ярадорлар оҳ-воҳлари...\n12. Тошкентда халқаро Ислом ҳамжиҳатлиги конференцияси бўлиб ўтди\n13. Ғалладан бўшаган майдонга ўт ёқишнинг оқибатлари\n14. Уйчида 11 ойда 200 та электр ва газга ноқонуний уланиш, 557 млн. сўм зарар аниқланди\nОлиб борилган суриштирувлар натижасида туманда ноқонуний фойдаланиш бўйича етказилган зарардан 509.5 миллион сўм ундирилди, 200 нафар истеъмолчи маъмурий жавобгарликка тортилди.


Самарқандда даҳшатли авария (видео) – Mazmun.Uz\nСамарқандда даҳшатли авария (видео)\nСамарқанд шаҳрида Nexia автомобили йўл четидан юриб бораётган икки пиёдани ҳамда шу ерда тўхтаб турган яна бир Nexia’ни зарб билан уриб кетди. Бу ҳақда “Дарё” хабар бермоқда.\nПостга илова қилинган видеода кузатув камераси қайди акс этган бўлиб, унда автомобиль йўли четида Nexia тўхтаб турганини кўриш мумкин. Унга орқа томондан икки пиёда яқинлашиб келаётган вақтда эса бошқа бир Nexia катта тезликда уларни орқадан келиб уриб юборган. Пиёдаларнинг иккиси ҳам турли томонга отилиб кетганини, зарбага учраган Nexia бир неча метргача сурилиб кетганини кўриш мумкин.\nИзоҳлардан маълум бўлишича, мудҳиш ҳодиса Самарқанддаги трикотаж заводи яқинида юз берган. Ўзини пиёдалардан бирининг қўшниси деб таништирган фойдаланувчи унинг 21 ёшда эканлигини ва куни кеча дафн этилганини таъкидлаган. Гуруҳнинг яна бир аъзоси эса иккинчи пиёда ўлим тўшагида ётганини маълум қилган.\nФойдаланувчиларнинг кўпчилиги ушбу ҳолатда айбни тўлиқ ҳайдовчига юклаган ҳамда унинг шаҳар кўчасида бундай катта тезликда ва эҳтиётсизлик билан машина ҳайдашини кечириб бўлмайдиган ҳолат деб атаган. Шунингдек, пиёдалар йўлаги бўла туриб, автомобиль йўлидан юрган икки пиёдани вазиятга сабабчи қилганлар ҳам топилди.\nВперед Арзон уйларнинг нархи маълум бўлди\nНазад АҚШ ҲУКУМАТИ ЎЗБЕКИСТОННИНГ ЯНГИ ПРЕЗИДЕНТИДАН НИМА КУТАЁТГАНИНИ АЙТДИ!


Наҳл сураси, 61-оят\nАгар Аллоҳ одамларни қилган зулмларига биноан тутганида, ер юзида битта ҳам жонзотни қолдирмас эди. Лекин уларни белгиланган муддатгача ортга сурур. Бас, қачонки муддатлари келса, уни бирор соат орқага ҳам, олдинга ҳам сура олмаслар. («Наҳл» сураси, 61-оят)\nАллоҳ таоло инсонни яратади. Унга жон ато қилади. Турли аъзолар, қобилиятлар ва хусусиятлар беради. Шунингдек, юқоридаги оятларда зикр қилинганидек, санаб саноғига етиб бўлмайдиган нозу неъматларни беради. Дунёдаги барча махлуқотларни унга беминнат хизматкор этиб қўяди. Табиийки, инсон шукр қилиши, Аллоҳга иймон келтириб, ибодат қилиши лозим эди. Аммо кўпчилик шукрни унутади. Аллоҳга иймон келтирмай, кофир ёки мушрик бўлади. Унга исён этади. Бу иш катта зулмдир. Аллоҳ таоло ширкни «улкан зулм» деган.\n«Агар Аллоҳ одамларни қилган зулмларига биноан тутганида, ер юзида битта ҳам жонзотни қолдирмас эди».\nУларни зулмларига яраша жазолаганида, ҳаммасини ҳалок қилиб юборар эди. Ер юзида тирик жон қолмасди.\n«Лекин уларни белгиланган муддатгача ортга сурур».\nАллоҳ таолонинг Ўзи тақдири азалда ҳар бир банданинг ажалини белгилаб қўйган. Ўша ажал муддати келгунга қадар бандалар бу дунёда яшаб турадилар. Одамлар буни тушунмай, шунча гуноҳлар қилсак ҳам, ҳеч нарса бўлмаяпти-ку, деб ўзларидан кетадилар. Мутакаббирлик ила кўпроқ гуноҳга – зулмга қўл урадилар. Шундай қилиб, белгиланган ажалга етиб келганларини ўзлари ҳам сезмай қоладилар.\n«Бас, қачонки муддатлари келса, уни бирор соат орқага ҳам, олдинга ҳам сура олмаслар».\nАжал Аллоҳ белгилаган вақтда келиб, уларни олиб кетади. Лекин мушриклар буни англаб етмай, ҳис этмай, турли гуноҳларни қилаверадилар.\nШайх Муҳаммад Муҳаммад Юсуф\nАгар уммутимга машаққат бўлишини ўйламаганимда\nАгар сизлар Аллоҳга ҳақиқий маънода таваккал қилга


Энергетикада яна бир инновацион қадам\n25 Мая 2020 626\n“Андижоннефт” АЖ “Учтепа” конини рақамлаштириш бўйича лойиҳани амалга оширди.\nУшбу кон фаолиятининг реал вақт режимига ўтказиш мамлакат Президенти Шавкат Мирзиёев томонидан 2020 йилнинг 6 февралидаги йиғилишда белгиланган вазифаларнинг амалга оширилиши билан боғлиқ. Давлатимиз раҳбари томонидан тармоққа “рақамли кон” тизимларини ва автоматлаштирилган хўжалик бошқаруви ва ресурслар ҳисобини юритишни жорий этиш бўйича топшириқлар берилди.\n“Ўзбекнефтегаз” АЖ Бошқаруви раиси М. Абдуллаев кўмагида “Андижоннефть” АЖ да ишлаб чиқариш жараёнига илғор технологияларни жорий қилиш бўйича шарт-шароитлар яратилди. Натижада қисқа муддат ичида ва кам молиявий маблағлар сарфлангани ҳолда “Учтепа” конидаги ишлар онлайн тартибда амалга оширилди.\n“Ўзбекнефтегаз” АЖ мутахассисларининг сўзларига кўра, FlowLink дастурий таъминоти жорий қилинди, ва у инсон омилини четлаб ўтган ҳолда автопилотдан газ ҳажми тўғрисидаги маълумотлар ҳисоби юритилишини назорат қилиш ва уларни диспетчерлик хизматига узатиш имконини беради. Бунда барча маълумотлар мониторларда онлайн режимга кўриниб туради ва бу қудуқлардан келиб тушаётган газнинг аниқ ҳисобини юритиш, корхонанинг йўқотишларини ва операцион харажатларини камайтиришга ёрдам беради.\nТаъкидлаш керакки, “Учтепа” кони 2017 йилда очилган. Бу ердан олинаётган “зангори олов” Андижон вилоятининг аҳолиси, саноат ва ижтимоий соҳалари эҳтиёжларига йўналтирилмоқда, деб хабар беради Энергетика вазирлиги матбуот хизмати.\n23 Июн 2020 1904\n15 Июн 2020 1894\n24 Июн 2020 1861\n27 Июн 2020 1856\n18 Июн 2020 1790\n19 Июн 2020 1511\n3 Июл 2020 1458\n18 Июн 2020 1357\n27 Июн 2020 1161\n2 Июл 2020 1132\n16 Июн 2020 1054\n27 Июн 2020 1054\n17 Июн 2020 985\n27 Июн 2020 982\n18 Июн 2020 945\n3 Июл 2020 929\n16 Июн 2020 890\n10 Июл 2020 830


12:19 / 23.03.2017\nҚозоғистон-Ўзбекистон бизнес-форуми чоғида 1 миллиард долларлик 75та шартнома имзолаш режалаштирилмоқда. Бу ҳақда Қозоғистон президенти Нурсултон Назарбоев Ўзбекистон президенти Шавкат Мирзиёев билан Оқўрдада бўлиб ўтган икки томонлама учрашувда маълум қилган.\n«Бугун катта бизнес-форум бўлиб ўтмоқда, икки томондан 500 бизнесмен қатнашмоқда. Менга айтишларича, қарийб бир миллиард долларлик 75 та шартнома тузилади. Бу сўнгги йиллар ичида тарихимизда биринчи марта кузатилмоқда», — дея унинг сўзларини келтирган Tengrinews.kz.\nБундан олдинроқ Ўзбекистон Республикаси Савдо-саноат палатаси президентнинг ташрифи вақтида Остонада Ўзбекистон-Қозоғистон бизнес-форуми ўтказилишини маълум қилганди.


KaNews - КАРАНТИН ҚАҒЫЙДАЛАРЫ БОСАСТЫРЫЛҒАНЫ АДАМЛАРДЫ АРҚАЙЫНЛЫҚҚА ЕМЕС, СЕРГЕКЛИККЕ ШАҚЫРЫЎЫ ТИЙИС!\nКАРАНТИН ҚАҒЫЙДАЛАРЫ БОСАСТЫРЫЛҒАНЫ АДАМЛАРДЫ АРҚАЙЫНЛЫҚҚА ЕМЕС, СЕРГЕКЛИККЕ ШАҚЫРЫЎЫ ТИЙИС!\nҲәммемизге белгили, бүгинги күнде COVID-19 вирусы дерлик барлық мәмлекетлерге тарқалды. Статистикаға сүйенетуғын болсақ, ҳәзир дүнья бойлап бул вирус пенен кеселленгенлер саны 27 миллион 700 мыңнан асты. Пандемияның дәслепки басқышларында кеселленгенлер саны 100 мыңға жетиўи ушын бир ҳәпте керек болатуғын еди. Ҳәзир бул сан саатлар ишинде келип шықпақта.\nКарантин қағыйдаларының босастырылыўы, бир қатар искерлик түрлерине рухсат берилиўи, сондай-ақ, мектеплерде жаңа оқыў жылының басланыўы мүнәсибети менен халық арасында өзара байланыстың көбейиўи, өз гезегинде, коронавирус қәўипин де көбейтеди.\nБүгинлиги карантин босастырылды деп базар ҳәм басқа жәмийетлик орынларда көпшилик пуқаралардың бийпәрўалық, итибарсызлық пенен өзара аралық сақлаў ҳәм нықап тағыў тәртиплерин қопаллық пенен бузыў жағдайлары көбейип баратырғаны жүдә қәўетерли.\nУлыўмалық аўқатланыў объектлери, тамаша ҳәм мәдений-кеўил көтериўши объектлер, мешитлер, сондай-ақ, парк ҳәм дем алыў бағларындағы аттракционлар искерлигине қатаң карантин талаплары тийкарында рухсат берилди. Соның ишинде, ҳәр бир пуқара медициналық нықапта болыўы, өз ара 2 метрлик аралықты тәмийинлеў, сондай-ақ, объекттеги үскенелерди турақлы дезинфекциялаў, ҳаўа айланыў системасын зыянсызландырыў сыяқлы қатаң белгиленген санитария-гигиена талапларына әмел етиўи тийис.\nЕле еми табылмаған, кейин қандай асқыныўлар қалдырыўы, жуқтырылғаннан кейин және қайталанбаўы гүман астында болған, алдында пүткил дүнья медицинасы әззи болып турған кеселликке қарсы бирден бир нәтийжели илаж есапланған санитария қағыйдаларына әмел етпеў, медицина нықапларын тақпаў ушын адам қаншелли бийпәрўа болыўы керек?!\nКарантин илажлары босастырылғаны адамларды арқайынлыққа емес, керисинше, сергекликке шақырыўы тийис. Себеби енди үйде, жумыста, көшеде, базарда басқа адамлар менен көбирек байланыс болады. Алдымызда кеселликлер көбейетуғын салқын гүз ҳәм қыраўлы қыс күнлери жақынласып киятыр. Бул болса ҳәрбир адамға үлкен жуўапкершилик жүклейди.\nДүнья тәжирийбесинде көринип атыр, ҳәрқандай шеклеўге қарағанда, адамлар арасындағы карантин мәденияты коронавирустың алдын алыўда нәтийжелирек болып қалмақта. Мысалы, 33 миллионға жақын халқы болған Малайзияда август айында кеселлениў ҳалаты 355 адамды қураған болса, сентябрьдиң дәслепки ҳәптеси даўамында бары-жоғы 37 адамды қураған, болғаны. Бунда халықтың саналы тәризде ҳүкимет ҳәм шыпакерлердиң усынысларын сөзсиз орынлаўы үлкен орын ийелеп атыр. Оларда карантин тамам болғанына қарамастан жәмийетлик орынларда еле де аралықты сақлаў, нықап тағыў, мақсетсиз көшеге шықпаў, үлкен илажлар өткермеў әдетке айланды.\nҲүрметли ўатанласлар! Президентимиздиң айтып өткениндей, буннан кейин пандемия шараятында жасаўға, мийнет етиўге үйрениўимиз шәрт. Бүгинлиги өз денсаўлығыңызды сақлаўыңыз, ең дәслеп, өзиңиз, кейин медицина хызметкерлери ҳәм мәмлекетимиз ушын ислеген ең үлкен хызметиңиз есапланады.\nОйланып ҳәрекет етиң, өмириңизге, ҳәр күниңизге мазмун берип турған жақын инсанларыңыздың денсаўлығы да сизиң қолыңызда!\nҚарақалпақстан Республикасы Денсаўлықты сақлаў министрлиги Мәлимлеме хызмети


15:00 / 29.12.2018 1150 pdf Ўқиш режими + -\nАмалга ошмайдиган режа тузиш бемаъни иш. Баъзи мамлакатларда аниқ ишлаб чиқилган узоқ муддатли режа ва долзарб муаммоларни ҳал этиш усуллари концепцияси (қарашлар тизими) мавжуд эмас. Концепция мавжуд бўлган мамлакатлар эса аксар ҳолатларда “таҳлиллар фалажи” тузоғига тушишади. Яъни, майда тафсилотларгача таҳлил ва лойиҳалаштириш учун ҳаддан ортиқ сарф-харажат оқибатида кўнгилдаги натижаларга эришишдан маҳрум бўлишади.\nКўп нарса қилингандек бўладию, бироқ амалда ҳеч нарса рўёбга ошмайди. Фақатгина оз сонли мамлакатлар ишлаб чиққан стратегияларини ҳаётга татбиқ қилишга муваффақ бўлишади. Шу қаторда, биз уламолар ёзиб кетган Расулуллоҳ соллаллоҳу алайҳи васаллам амал қилган баъзи асосларни баён қилиб бермоқчимиз. Ушбу барча тан олинган асослар Расулуллоҳ соллаллоҳу алайҳи васалламнинг ҳаётлари ва кейинги даврларда ҳам ўз самарадорлигини исботлаб берди.\nПешволик тушунчасини қуйидагича таърифлаш мумкин: «Раҳбар ва унинг қўл остидаги хизматкорлари ўртасидаги умумий мақсад ва ўзаро таъсир қилиш асосига қурилган динамик муносабатлардаги икки тараф ҳам юқори даражали баҳона-сабаб топишга (мотивация) ҳаракат қилишдаги реал ва режали равишда бир ҳолатдан иккинчи ҳолатга ўтишидир (трансформация)» (Жеймс Макгрегор Бернс, «Пешқадамлик»).\nМуаллифнинг айтишича, “пешволар қўл остидагини пешво ва тобелар учун манфаатли муайян бир мақсад сари интилишга рағбатлантиради”. Иккала гап ҳам пешво олдига трансформацияга қобилият талабини қўяди ва мазкур жараён пешво учун ҳам, тобе учун ҳам фойдали бўлади. Муваққат пешволар тарафдорларига бирон нарсани бошқасига алмаштиришни таклиф қилса (масалан, овоз учун иш жойлари, моддий ёрдам эвазига бериладиган лавозимлар), ислоҳ қилишга қодир пешволар тобе ва тарафдорларининг эҳтиёжларию талабларидан тўлиқ бохабар бўлиб, уларни қондиришга интиладилар. Бундай пешволар ўзларига тарафдорларни кўпроқ жалб қиладилар ва бу ҳаракат ўзаро ишонч ва ривож касб этади.\nПайғамбаримиз Муҳаммад соллаллоҳу алайҳи васаллам айтадилар: «Агар Аллоҳ бирон бандасига мусулмонлар ишларида ҳукмдорликни насиб қилсаю у (улардан) узоқлашса ва уларнинг эҳтиёжлари, хоҳишларини қондирмаса ва фақирлигини (бартараф қилмаса), Аллоҳ ундан узоқлашади ва унинг эҳтиёжлари, хоҳишларини қондирмайди ва фақирлигини (бартараф қилмайди)» (Абу Довуд ривоят қилган).\nБизга маълумки, Расулуллоҳ соллаллоҳу алайҳи васаллам инсоният тарихида муваффақиятли инсон ўлароқ из қолдирганлар. Бироқ у зот соллаллоҳу алайҳи васаллам шотланд ёзувчиси ва тарихчиси Томас Карлайл айтганидай оддийгина қаҳрамон бўлмаганлар. Балки у зот соллаллоҳу алайҳи васаллам Қуръон тасдиқлаганидай, инсонларнинг энг яхшиси ва инсоният учун асл ўрнак бўлганлар, бизга ҳаётда энг юксак чўққиларни забт қилишни ўргатганлар.\nБиринчи асос: Ишни мумкин бўлган нарсадан бошлаш\nПайғамбаримиз соллаллоҳу алайҳи васалламнинг завжалари Оиша онамизнинг сўзлари бунга яққол далил: «Пайғамбаримиз икки имкониятдан бирини танлаш керак бўлиб қолганида, (бажариш) имконияти аниқроғини танлар эдилар» (Бухорий ривоят қилган). Осон йўлни танлаш эса, бажарилишга имкони борини англатади, чунки имкони борини танлаш мақсадга етказади.\nИккинчи асос: Камчиликдан манфаатни кўра олиш\nМакка даврининг илк босқичларида Пайғамбаримиз соллаллоҳу алайҳи васаллам жуда кўп қийинчиликка дуч келдилар. Ўша вақтда қуйидаги оят нозил бўлган: “Бас, албатта, бир қийинчилик билан осончилик бордир. Албатта, бир қийинчилик билан осончилик бордир” (Шарҳ сураси, 5–6-оятлар).\nБу эса, агар муаммо бўлса, уни ечиш учун имкон ҳам бўлишининг яққол белгисидир. Агар муваффақият истасанг муаммолар устида фалаж бўлиб қотиб қолма, янги имкониятлар сари юзлан.\nУчинчи асос: Амал учун жойни ўзгартириш\nБунда мақсад йўлида тўхтаб қолмаслик, балки имкон йўқ жойдан кўчиб ўтиш ва имкон қидириш керак бўлади. Набий соллаллоҳу алайҳи васалламнинг ҳижратлари Маккадан Мадинага оддий кўчиб ўтиш эмас, балки мақсадни амалга ошириш учун имкон қидиришга ҳаракат бўлган; ушбу қарорнинг тўғри бўлганини вақт кўрcатди.\nТўртинчи асос: Душманни дўстга айлантириш\nРасулуллоҳ соллаллоҳу алайҳи васаллам мушрику динсизларнинг дастидан кўп азият чекдилар. Бироқ Қуръон у зотни ёмонликка яхшилик билан жавоб беришга чорлаб: «Яхшилик билан ёмонлик баробар бўлмас. Сен яхшилик бўлган нарса ила даф қил. Кўрибсанки, сен билан орасида адовати бор кимса, худди содиқ дўстдек бўлур» дейди. Кўриниб турганидек, ёмонликка яхшилик ила жавоб душман устидан ғалаба олиб келиши мумкин. Пайғамбаримиз соллаллоҳу алайҳи васаллам ҳаётлари бу тамойилнинг яққол мисолидир.\nБешинчи асос: Манфий нарсаларни мусбатга айлантириш\nБадр ғазотидан сўнг 70 га яқин мушриклар асир олинди. Улар орасида саводли одамлар ҳам бор эди. Пайғамбаримиз соллаллоҳу алайҳи васаллам уларнинг ҳар бирлари 10 та мусулмон болани саводхон қилишлари эвазига уларни озод қилишини айтдилар. Ана шу тарзда Ислом тарихида биринчи мактабга асос солинди ва ундаги ўқувчилар мусулмон, муаллимлар эса душман ўчоғидан эдилар. Кўриниб турибдики, Пайғамбаримиз Муҳаммад соллаллоҳу алайҳи васаллам ҳар қандай нохушликка тик турар ва, ҳатто зиён тайин бўлган ҳолатларда ҳам манфаатли йўлларни топа олардилар.\nОлтинчи асос: Тинчлик урушдан кучлироқ\nМакка фатҳи Пайғамбаримиз соллаллоҳу алайҳи васалламга қон душман бўлганларни у зоти олийнинг оёқлари остига ташлади. Уларни тўлақонли уруш асирлари деб ҳисоблаш мумкин эди. Бироқ Пайғамбаримиз соллаллоҳу алайҳи васаллам уларни озод қилишни буюриб: “Кетаверинглар, бўшсизлар!” дедилар. Бу бағрикенгликнинг таъсири оламшумул эди: Натижада уларнинг барчаси Исломни қабул қилишди.\nЕттинчи асос: Тафаккур торлигидан қочиш\nМашҳур Мутъа жангида Ҳолид бин Валид мусулмонларни жанг майдонидан чекинишга буюради, чунки душман сон жиҳатидан устун эди. Улар Мадинага қайтганларида, баъзи мусулмонлар уларни “Фуррор” (қочоқлар), деб кутиб олишди. Бироқ Расулуллоҳ соллаллоҳу алайҳи васаллам “Йўқ, улар куррор”, дедилар. Ўшанда Мадина аҳли тушунчасига кўра, аскарлар ё жанг қилади ё шармандаларча чекинади. Бироқ Расулуллоҳ соллаллоҳу алайҳи васаллам учинчи йўл борлигини уқтирдилар ва урушдан (тактик) чекиниш ва шу вақтни куч тўплаш учун фойдаланиш мумкин эканлигини айтдилар. Тарихдан биламизки, бу воқеадан уч йил ўтиб, мусулмонлар улар устидан Византия чегараси ёнида катта ғалабага эришган.\nСаккизинчи асос: Душманга ўз шартларини қабул қилдириш\nҲудайбия воқеасида Расулуллоҳ соллаллоҳу алайҳи васаллам айни шу асосдан фойдаландилар. Мусулмонларнинг ноқулай вазиятидан фойдаланиш ниятида кофирлар мусулмонларни урушга чиқишга мажбур қилмоқчи бўлишди. Бироқ Расулуллоҳ соллаллоҳу алайҳи васаллам уларнинг шартларини қабул қилиб, ўн йиллик тинчлик сулҳи туздилар. Энди мусулмонлар ва мушриклар орасидаги тўқнашувлар жанг майдонларидан мафкура майдонига кўчди. Икки йил ўтгач, Ислом ўзининг мафкуравий устунлиги боис ғалаба қозонди.\nТўққизинчи асос: Кескин чоралар ўрнига мўътадиллик\nБу тамойилни Оиша онамиздан ривоят қилинган ҳадис орқали тушунишимиз мумкин. Онамизнинг сўзларига қараганда, Пайғамбаримизга соллаллоҳу алайҳи васаллам нозил қилинган аввалги оятлар кўпроқ Жаннат ва Жаҳаннам ҳақидаги бўлган. Фақатгина одамларнинг қалблари юмшаганидан сўнггина аниқ-аниқ кўрсатномалар, зино ва маст қилувчи ичимликларни ман қилиниши каби оятлар нозил бўла бошлаган. Бу сўзлар ижтимоий ўзгаришлар бобида Ислом аста-секинликни ва вазминликни ирода қилиши ва инқилобий ҳаракатларга қарши эканлигига яққол далилдир.\nЎнинчи асос: Баҳсли масалаларда прагматизм\nҲудайбийя сулҳининг имзоланишида Пайғамбаримиз соллаллоҳу алайҳи васаллам ўзларини “Муҳаммад, Аллоҳнинг Расули”, деб имзолашни буюрдилар. Бироқ Қурайш мушриклари бунга қарши чиққанларида, оддийгина «Муҳаммад ибн Абдуллоҳ» деб ўзгартиришга рози бўлдилар.\nБулар тарихшунослар ҳақиқий муваффақият дея тан олган Пайғамбаримизнинг ютуқларининг тамойилларидан айримларидир.\nПешволик фаол ва динамик фаолиятни ўз ичига олади. Ўз жойига номуносиб бўлган бошқарувчи ўз жойида ўтириб олиб, фақат бўлаётган ҳодисаларга қандайдир муносабат кўрсата олади холос. Иш кўзини билган уддабурон эса, Ислом асосларига таяниб ва Аллоҳ таолога таваккал қилган ҳолда жорий ҳолатни ўзгартиришга ҳаракат қилади. Бу трансформация жараёни новаторлик ёндашувини талаб қилади. Баъзан миллат тараққиёти йўлида ғов бўлиб турган жисмоний ва фикрий тўсиқларни олиб ташлаш керак бўлади.\nРасулуллоҳ соллаллоҳу алайҳи васаллам Тоифда тошбўрон қилинганларини ва Уҳуд ғазотида деярли мағлуб бўлган ҳолатларини эсланг. Кўриниб турганидек, мусулмон одам вақтинчалик қийинчиликлар олдида бош эгмаслиги ва қалбда бақувват иймон ила ўз ишини давом эттиравериши керак. Нарсаларнинг жорий ҳолатини ўзгартиришда пешқадам сифатида сиз жуда кўп қийинчиликларга дуч келишингиз мумкин. Масалан, диндош биродарларингизнинг танқидлари бошқа одамларнинг танқидларидан кўра аламли заҳарли бўлиши мумкин. Баъзан ҳақоратлар сизнинг оилангизга қарши қаратилган бўлади. Эҳтимол, сизни пешқадам бўлиб турган жойингиздан кетишингизни илтимос ҳам қилишар. Ҳолат яхши тарафга ўзгариши жуда қимматга тушиши ҳам мумкин. Ўшанда ўзингиздан сўрайсиз: ҳеч ким қадрига етмаса, бундай қурбонликлар нимага керак? Таслим бўлишдан олдин Абдуллоҳ ибн Умар ривоят қилган ҳадисни эслаб кўринг:\nПешволик ўзини-ўзи фидо қилиш ва тафаккур тизимини ўзгариши билан боғлиқ. Пайғамбаримиз Муҳаммад соллаллоҳу алайҳи васаллам жоҳилия даврининг дунёқарашини ўзгартира олди. Бу йўлда жуда кўп қийинчиликларга дуч келди. Исо, Нуҳ, Мусо, Лут ва Иброҳим алайҳиссаломлар Парвардигори Олам тарафидан маҳбуб пайғамбарлар эди, бироқ бу нарса уларни синовдан қутқармади.\nПайғамбаримиз Муҳаммад соллаллоҳу алайҳи васаллам айтадилар: «Мусулмонга қай бир мусибат: ҳорғинликми, беморликми, ташвишми, маҳзунликми, озорми, ғам-ғуссами, ҳаттоки тикон киришими етадиган бўлса, албатта, Аллоҳ улар ила унинг хатоларини каффорат қилади» (Муслим ривоят қилган).\nБошқаларга илҳом улашиш\nНарсаларнинг жорий ҳолатини бошқа ҳолатга йўналтиришда ҳақиқий пешқадам қўл остидаги одамлари нимани истаётгани ҳақида аниқ тасаввурга эга бўлиши керак. Бу ўта муҳимдир. Бу таассурот қўйилган вазифа ва узоқ муддат учун ишлаб чиқилган стратегиянинг пойдевори бўлиб хизмат қилади. Бундан ташқари, пешво нафақат одамларни ўзига эргаштириши, балки ўз дунёқарашига уларни мухлис қилиши ҳам керак бўлади. Истиқболларни аниқлаб, чархлаб олишда шўро-мажлисларнинг ҳам ўрни каттадир. Истиҳора намози ҳам ғояга ва танланган йўлга қўшимча қадр-қиммат бериши мумкин.\nХуллас, гап сиз қўйган мақсад сари интилишда ўз фикрларингизни бошқалар билан ўртоқлашишингизда ва уларни ўз томонингизга ўтказа олишингизда. Бошқалар Сизга бу ишда ёрдам беришлари учун уларга мақсадни оддий ва тушунарли сўзлар, мисоллар ва ўхшатишлар орқали тушунтирингки, уларнинг таъсири кучли бўлсин ва асосий мақсаддан чалғитмасин. Демак, пешволик салоҳиятни бошқаларга ўтказишдир. Мазкур ўтказишнинг асосий тамойили эса янги масъулга барча шароитларни яратиш, унинг эътиборини ва диққатини жалб қилиш ва уни тинглай олишдир.\n17:30 / 29.12.2018 2490\n08:30 / 30.12.2018 2313\n16802 19:00 / 19 апрель\nҳаётий воқеаБундан чамаси олтиетти ой аввал ўн киши Хитойдан Истанбулга келди. Улар яқинда исломни қабул қилиб мусулмон бўлишган ва энди умра сафарини ният қилиб давоми...\n3119 16:00 / 12.12.2018\nЖобир ибн Абдуллоҳ розияллоҳу анҳудан ривоят қилинади .Расулуллоҳ соллаллоҳу алайҳи васаллам айтдилар .Намознинг калити ndash таҳорат, жаннатнинг калити ndash намоз, давоми...\n2764 12:10 / 28 май\n1500 15:20 / 24 январь


Ҳақиқатан ҳам ёғлар зарарлими? Ёлғонларни фош қиламиз » Ўзбекистон янгиликлари – Zamin.uz\n, 22 2021, 18:38\nҲақиқатан ҳам ёғлар зарарлими? Ёлғонларни фош қиламиз\n27 мар, 13:04 14 017 ---\nОрганизмга овқатлар билан кираётган ёғлар тўғрисида кўп гаплар айтилади. Булардан баъзилари мутлақо асоссиз бўлса, бошқалари эса маълум бир ҳолатлардагина тўғридир.\n1-ёлғон: ҳайвон ёғлари қондаги холестерин даражасини оширади\nЁғлардан, шу жумладан ҳайвон ёғларидан ҳақиқатан ҳам холестерин синтезланади. Лекин бу фақат ортиқча истеъмол қилинган ҳолларда юз беради. Шуни эсда тутингки, худди шундай жараён углеводлар ортиқча истеъмол қилинганда ҳам содир бўлади.\n2-ёлғон: ёғлар истеъмол қилиш ортиқча вазн пайдо бўлишига сабаб бўлади\nВазн йиғиш жараёни сарф қилинаётганидан кўра истеъмол қилинаётган калориянинг кўплиги сабабли юз беради. Ва бу ҳолда озишнинг икки йўли бор: кундузги калорияни пасайтириш ёки ҳаракат фаоллигини ошириш.\nАгар сиз биринчи йўлни танласангиз, буни айнан ёғлар ҳисобига амалга ошириш осонроқ, чунки 1 грамм ёғ 1 грамм оқсил ёки углеводга қараганда 2 марта калориялироқдир. Лекин буни қилмаганингиз маъқул, чунки ёғ етишмаслик ҳолларида организм ўзидаги захираларни сақлашга ҳаракат қилади ва сиз одатдаги овқатланишга ўтганингиздан кейин уларни яна қайтадан йиға бошлайди.\n3-ёлғон: ёғлар — юрак-томир касалликларининг асосий сабабчиси\nЮқорида эслатганимиздек, ёғлар холестерин даражасининг юқори бўлишига сабабчи эмас. Умуман олганда, кўтарилган холестерин — бу юрак-томир касалликлари сабабидан эмас, балки артериялардаги яллиғланиш жараёнлари оқибатида пайдо бўлади.\nБундай жараёнларни чекиш ва ўтириб ишлаш тарзидан тортиб, шакарни меъёридан ортиқ истеъмол қилиш каби омиллар келтириб чиқариши мумкин.\nЁғларни парчаловчи 10 маҳсулот 23 апр, 15:27\nАсални ҳар куни истеъмол қилиш организмга қанчалик фойдали? 10 дек, 19:14\nДьюка университети олимлари семириб кетишнинг асл сабабини аниқлади 20 ноя, 09:47\nХолестерин ҳақида нималарни биласиз? 25 авг, 00:09\nЎсмир ғайриоддий йўл билан супермаркетдан 1 миллион доллар ўмарди 22 янв, 18:00 1\nLG смартфонлар бозоридан кетмоқда 22 янв, 17:30 85\nЎзбекистонда 23 январь куни кутилаётган об-ҳаво маълумоти 22 янв, 17:00 312\nОлимлар коронавируснинг биринчи ҳақиқий 3D моделини намойиш этди (видео) 22 янв, 16:30 140\n«Жараён ҳали давом этади» — озодликка чиққан Абдукарим Мирзаев билан катта суҳбат 22 янв, 15:50 279\nАмерикалик эркак 75 минг доллар эвазига оёқларини узайтирди 22 янв, 15:18 189\n"МИБ ходимларига ҳам осон эмас!" 22 янв, 13:13 697


Ҳаддидан ошиш эмасми? 17.09.2017\nБенамознинг дуоси қабул бўладими? 17.04.2018\nСолиҳ амаллар истиғфор ўрнига ўтадими? 10.04.2018\nДуода қўлни бирлаштириш макруҳми? 09.10.2017\nҲомиладор аёл намозни қандай ўқийди? 23.09.2017\nТатуировкадан тавба қилса...23.09.2017\nНима учун овоз чиқариб ўқилади? 21.09.2017\nДоим таҳоратли ҳолда юриш фазилати! 14.07.2017\nКофирун ва Ихлос суралари фазилати ҳақидаги ҳадис санади. 14.07.2017\nМарҳум чиққан уйда ҳавл намози ўқиладими? 14.07.2017\n“Намозни қайтадан ўқишим керакми?” 14.07.2017\nАёл эридан рухсатсиз нафл рўза тутса бўладими? 19.05.2017\nАссалому алайкум Устоз! Сизга Аллоҳдан мукаммал илм тилайман! Саволим шундаки, агар инсон ҳар номоздан сўнг, ўқиган номозига шукрона (Аллоҳ шу номозни ўқишга қодир қилганлиги учун) келтириб икки ракат номоз ўқиб қўйса динда ҳаддидан ошиш хисобланадими?\nБулим Ибодат масалалари\nВа алайкум ассалом. Аллоҳ таоло солиҳ амалларга иштиёқингизни зиёда қилсин!\nҲар бир мўмин-мусулмон банда кунда беш маҳал фарз намозларини ўқиши лозим. Шу билан бирга, фарзларга тобе бўлган суннати муаккада намозларини ҳам ўқийди. Агар кўпроқ ибодат қилишга мойиллиги бўлса, унда кечаси туриб таҳажжуд намозларини ўқигани маъқул. Чошгоҳ вақтида ўқиладиган зуҳо намози ҳам фазилатли амаллардандир. Пешиннинг икки ракат суннатидан кейин икки ракат, асрдан олдин тўрт ракат, шомдан кейин олти ракат, хуфтоннинг фарзидан олдин тўрт ракат нафл намоз ўқиши ҳақида кўрсатмалар келган. Қолаверса, таҳорат олгач икки ракат намоз ўқиш хосияти ҳақида ҳам ривоятлар бор.\nАгар сиз фарз ва суннат намозларидан ташқари яна намоз ўқимоқчи бўлсангиз, нафл нияти билан ўқишингиз жоиз. Фақат, нафл намоз ўқилмайдиган вақтларга эътиборли бўлиш керак. Валлоҳу аълам! (Манба: “Кифоя”).\n12.9.2019 4902 Батафсил\n25.8.2019 4522 Батафсил\n10.8.2019 4229 Батафсил


Германия бирлашганига 25 йил тўлди\n23 ноябр 2020, Тошкент вақти: 21:45\nМихаил Горбачев¸ Ҳелмут Кол ва Жорж Буш монументлари\n3 октябрь куни Германияда Берлин девори қулаганининг 25 йиллиги байрам қилинди. Бундан 25 йил олдин ГДР билан ФРГ бирлашиб, Германия ҳудудида коммунистик тизимга нуқта қўйганди. Шундан буён собиқ социалистик мамлакат ҳисобланган ГДР аҳолиси фаровонлик ва эркинликдан баҳраманд бўлиб яшамоқда.\nЎтган ҳафта Германияда ўтказилган ижтимоий сўровда қатнашган немисларниг 90 фоизи ўз турмушидан мамнун эканлигини билдирди.\nБир пайтлар ГДРдаги хавфсизлик хизмати - Штазининг мутлақ назорати остида ҳатти- ҳаракати чекланган ҳолда яшаган собиқ ГДР фуқаролари 25 йилдан бери эркин яшаëтганидан мамнунлигини изҳор қилишмоқда.\nҲар йили 3 октябрь куни Германиянинг бирлашган куни нишонланади.\nБу байрам икки давлат ўртасидаги деворга қарши ГДР ичида туриб курашганлар учун айниқса қадрли.\nСуҳбатдошим берлинлик Эккеҳард Маас ана шундайлардан бири.\nУ ГДРдаги диссидентлар курашидан ҳикоя қилувчи "Девор кўланкасида" китобининг муаллифи.\nЎтган асрнинг 70- йилларида Маас ўз ҳамфикрлари билан демократия ғояларини тарғиб қилиш мақсадида концертлар ўтказган эди.\nКонцертлар ертўлада ўтказилгани учун Эккеҳард Маасга ГДР махсус хизмати, Штази жосуслари "Ертўла" деган лақаб қўйишди. Штази архивларида "Ертўла" яъни Эккеҳард Маас фаолияти ҳақида 14 томлик материал йиғилган. 14 томлик бу материал билан ҳозирда ҳамма танишиши мумкин.\nДевор қандай йиқилди\nЭккеҳард Маас Берлин девори қулаганида 35 ëшда эди.\nУ ўша кунни шундай эслайди:\n- Мен девордан бор йўғи 200 метр берида яшар эдим. Кечқурун бирдан югуриб кетаëтган оломон овози эшитилди. Бу менга ғалати туюлди. Чунки туннинг бу қисмида одамларнинг югурганини эшитиш нотабиий эди. Кўчага чиқсам девор қулабди. Одамлар дарëси Ғарб томонга қараб оқар эди. Шунча орзу қилганимиз, бу кун ниҳоят етиб келган эди, - дейди Маас.\nБерлин деворини йиқитишда қўшган ҳиссаси учун АҚШ собиқ президенти Жорж Бушга қўйилган ҳайкал\nСуҳбатдошимга, сиз ўша пайтда, яъни ўтган асрнинг етмишинчи йилларида Берлин девори қулашига, Совет Иттифоқининг тарқаб кетишига кўзинггиз етганмиди, деб савол берганимда унинг жавоби мана бундай бўлди:\n- Биласизми, уйимдаги ошхонада мусиқачи ва рассом дўстларим билан тонготар мунозаралар олиб бораëтганимдаëқ мен учун ГДР ва умуман социализм ғояси ўлиб бўлган эди. Албатта ўшанда Ғарб билан бизнинг орамиздаги девор жуда қалин ва юксак эди. Аммо қашшоқ ГДР фақат Совет Иттифоқи садақаси билан кунини кўра олмай қолди. У ГФРдан моддий кўмак сўраб қўлини чўзди. ГФР маълум шартлар асосида молиявий ëрдам ваъда қилди. Бу шартлардан бири ГДР фуқароларининг Ғарбий Германияга сафар қилишга ижозат берилишига оид эди.\nГДР қисман бу шартни бажарди. ГФРдаги яқин қариндошлари оламдан ўтганда ГДРликларга дафн маросимига боришга рухсат берилди.\nҒарбий Германияга борган одамлар у ерда фаровон турмушни, обод кўчаларни, ҳашаматли автомобилларни, ранг- баранг ва қувноқ ҳаëтни кўришди. Улар қайтиб келганларида коммунизм ғояларига ишонмай қўйишди. Девор ўша пайтдаëқ дарз кетиб бўлган эди,- деди суҳбатдош.\nЭккеҳард Маас ва бошқа немис диссидентлари\nДевор йиқилганидан бери 25 йил ўтди. Шарқий Германияликлар ҳам фаровон капитализм неъматларидан баҳраманд бўлишди. Бу неъматлар эса турлича бўлиб чиқди. ГДРнинг камсуқум фуқароларига, фоҳишахоналар, уюшган жиноятчилик ва ишсизлик муаммолари билан учрашиш ҳам насиб қилди. Ҳозир Германиянинг шарқу-ғарбида девор қулаганидан таассуф қилаëтганлар ҳам оз эмас. Собиқ ГДРликлар ўзларининг осойишта ҳаëтини қўмсашса, ғарбий- германияликлар ўша пайтдаги арзон нарх-навони соғинишади. Шарқий Германия иқтисодини тиклашга кетаëтган улкан маблағнинг бир қисми ГФР фуқароларидан махсус солиқ тарзида олинмоқда.\nБерлин деворини йиқитишда қўшган ҳиссаси учун ГФР собиқ канцлери Гелмут Колга қўйилган ҳайкал\nСухбатдошимиз Эккеҳард Маас эса ўтмишни соғинаëтганлар сони кўп эмаслигини айтади:\n- Тўғри, биз ҳозир сиëсий босимдан қутулиб иқтисодий босимга дуч келганимизни англаяпмиз. Аммо ўтмишни соғинаëтганлар сони кўп эмас. Шарқий немислар фаровон ҳаëтни хоҳлашган эди ва бунга эришишди. Жуда кўп шарқий немислар олдин тасаввурига ҳам сиғдира олмаган моддий тўкин-сочинлик соҳиби бўлишди. Айни пайтда аҳолининг муҳтож қисми учун ижтимоий кафолат ҳам бор. Одамларнинг жуда катта кўпчилиги девор қулаганидан барибир хурсанд,- дейди суҳбатдош.\nНемисларнинг фош бўлган СНБси\nГерманияда Штази архивлари бундан 24 йил аввал очилиб¸ ҳар бир немис фуқароси ўзи борасида йиғилган материаллар билан танишиш имконига эга бўлди.\n1992 йилда шарқий германиялик диссидент Эккеҳард Масс ўзи устидан тўпланган 26 томлик материалларни уйига олиб бориш учун юк машинаси ëллашга тўғри келганини таъкидлади:\n- Мактубларимиз очиб ўқилаëтгани¸ телефондаги суҳбатларимиз тингланаëтганини тахмин қилардик¸ аммо жосуслар бизнинг энг яқин дўстларимиз ичида эканлигига ақлимиз етмасди. Штази чақимчиларининг оиламиз ичига кириб олиб, шаxсий муносабатларимизгача аралашиши мумкинлигини ақлимизга сиғдира олмасдик, - дейди суҳбатдош.\nБерлин деворини йиқитишда қўшган ҳиссаси учун СССР президенти Михаил Горбачевга қўйилган ҳайкал\nЭккеҳард Масс 80-йилларда ГДРда юзага чиққан демократик ҳаракатлар¸ сиëсий партиялар¸ инсон ҳуқуқлари ташкилотлари фаолларининг асосий қисми Штази жосуслари эканлигидан ҳайратга тушганини айтади:\n- Штази чақимчилари барча сиëсий партиялар раҳбариятига суқилиб кириб олишганди. 13 кишидан иборат Панков тинчлик ҳаракатининг 7 аъзоси Штази чақимчиси бўлиб чиқди. Бу даҳшат эмасми?, - дейди суҳбатдош.\nСуҳбат давомида Эккеҳард Маас бу даҳшатнинг ўтмишга айланганидан мамнунлигини билдирди.\nАрxив маълумотларида собиқ ГДР Давлат хавфсизлиги вазирлигида жаъми 218 минг киши ишлагани қайд қилинган.\nУшбу мақола муаллифи Шуҳрат Бобожон бундан 25 йил аввал Шарқий Берлинда шахсий рассомлик кўргазмаси билан қатнашаётган эди.\nЎша пайтдаги хотиралар ëзилган лавҳани ҳам мақолага илова қилсак:\nГуд бай Коммунизм\n1988 йилнинг ëзида илк маротаба шарқий Берлиннинг Шўнефелд қўналғасига қўндим.\nГорбачёв ҳурриятидан ларзага келган Москвадан кейин Шўнефелд ўта сокин ва кўримсиз туюлди менга. Нафақат аэропортда балки бутун ГДРда улкан бир маҳзунлик бор эди.\nМен ўшанда девор ëнидаги Шўнҳаузалле (Гўзал кўчалар ҳиëбони) кўчасида турдим. Девор орқасидан кўриниб турган теракларга ҳавас қилгандим.\nБу тераклар Ғарбдаги эркин муҳитда ўсаëтган тераклар эди.\nҒарбий ва Шарқий Берлин ўртасидаги девор 1961 йилда Германия Демократик Республикаси томонидан Совет Иттифоқи кўмагида қурилган эди.\nГДР мулозимларига кўра, девор социалистик Берлинни ғарбий Берлиннинг ëмон таъсиридан тўсиш мақсадида тикланган.\nАслида девор шарқий-германиялик немисларнинг ғарбга қочишига йўл қўймаслик мақсадида қурилган эди.\nБерлин девори совуқ урушнинг яққол тимсолига айланган эди.\nСовет Иттифоқида Михаил Горбачëв томонидан бошланган демократик ислоҳот бу деворнинг қулашига олиб келди.\n1989 йилда ГДРга сафар қилган СССР Президенти Михаил Горбачёв немис халқининг озодлик ва демократияга муштоқлигини ўз кўзи билан кўрди.\n"Йўқолсин Штази! Девор йиқилсин! Бизга озодлик керак!"- деб ҳайқиришган эди ўшанда Горбачёв олдига чиққан шарқий-германияликлар.\n"Ҳар бир халқ ўз тақдирини ўзи белгилайди",- деди уларга жавобан Михаил Горбачëв.\nХалқ ҳам Горбачëвнинг шу гапига маҳтал бўлиб турган экан шекилли, 28 йил тикка турган деворни ва унга қўшиб 40 йил давр сурган ГДР давлатининг ҳам оëғини осмондан келтиришди.\nДеворнинг қулаши нафақат коммунизм инқирозининг, балки икки Германия бирлашишининг ҳам тимсоли бўлди.\nБерлин марказида бугун деворни йиқитган уч қахрамон¸ Михаил Горбачёв¸ Жорж Буш ва Ҳелмут Колга ҳайкал қўйилган.


Шота Арвеладзе: "Эртага жуда қизиқарли ўйин бўлади"\n- Бу жуда ҳам оғир ўйин бўлади. Уларнинг таркибини, тарихини биласизлар. Жамоанинг мақсадидан яхши хабардорсиз. Ўз майдонимизда ўйнаймиз. Эртага стадионда ажойиб муҳит бўлади деб умид қиламан. Яхши ўйин кутяпман. Натижани олдиндан айтиш қийин. Гуруҳдаги вазиятни янада яхшиламоқчимиз. Гуруҳ босқичи охиригача пешқадам бўлишни ва гуруҳдан чиқишни истаймиз.\n"Ал Садд" сафида кўплаб юлдузлар бор. Уларни ўрганиб чиқдик. Тошкентда мана шундай кучли жамоа келиши байрам. Хави футбол афсонаси. Габи ҳам юқори савияда ўйнаган. Аммо бизда ҳам қобилиятли футболчилар кўп. Бизни қизиқарли ўйин кутмоқда. Бу Тошкентдаги ажойиб футбол кечаси бўлади.\nҲар қандай серия бир кун келиб тўхтайди. Биз бор кучимиз билан уларга қаршилик қиламиз. Агар серия тўхтамаса уларни олқишлаймиз. Агар Хави илк бор сафарга чиқаётган бўлса, демак, улар "Пахтакор"ни жиддий рақиб сифатида кўришмоқда. Хави майдонда бир соат ўйнаши мумкин, ўша вақтни ўзи унга етарли.\nАъзамов ва Симич кеча машғулотда қатнашишди. Умид қиламанки, эртага бизда йўқотишлар бўлмайди.\nРақибдан келиб чиқиб ўйнаймиз. Тўпни назорат қилиш ва ўйинни назорат қилишни истаймиз. Эртага кўпроқ шахмат бўлиши мумкин. Бу гуруҳ босқичи ўйини ва ҳар бир баҳс жуда муҳим. Агар сюрпризларимиз кўп десам ёлғон бўлади. Аммо бир нечта тайёрлаб қўйган нарсаларимиз бор.\nМарат Бикмаев: - Кайфиятимиз яхши. Умид қиламанки эртага ҳам шундай бўлади. Бу биттагина ўйин, биз учун жуда муҳим баҳс. Ғалаба қозониш учун боримизни берамиз.\nЎйинда вазиятлардан фойдаланиш жуда муҳим ҳисобланади. Айнан шундай вазиятлар зарур очколарни келтириши мумкин.


13:12 / 19.07.2017\nNorma.uz портали эксперти фуқароларни ўйлантираётган ҳисобга олиш ускуналари бўлмаган истеъмолчига табиий газ учун тарифлар ҳақидаги саволга жавоб берди.\nМай ойида табиий газни ҳисобга олиш ускуналари бўлмаган истеъмолчилар жорий йилнинг 1 октябридан бошлаб истеъмол қилинган газ учун тариф миқдорининг икки баравари бўйича ҳақ тўлашлари кераклиги эълон қилинганди. Бу Президентнинг 20.04.2017 йилдаги ПҚ-2907-сон “Газ таъминоти тизимида бозор механизмларини кенг жорий этиш чора-тадбирлари тўғрисида”ги қарорида мавжуд эди.\nМаълум сабабларга кўра, бу янгилик ажиотаж келтириб чиқарганди. Ҳужжатда фақатгина ҳисоблагичлар “Ўзтрансгаз” АК ҳисобидан харид қилиниши ва ўрнатилиши кўрсатилган эди. Компания шунча қисқа муддатда ҳисобга олиш ускуналарига бўлган аниқ эҳтиёжни аниқлаш ва ускунага эга бўлмаган барчага уни ўрнатиб беришга улгурадими?


Дилмурод Саййиднинг соғлиғи ёмон\n12 апрел 2021, Тошкент вақти: 23:28\nТовламачиликда айбланиб қамоққа олинган ўзбекистонлик журналист Дилмурод Саййиднинг соғлиғи унинг яқинларида жиддий ташвиш уйғотмоқда.\nСамарқанд шаҳрида ҳибсда сақланаётган ўзбекистонлик журналист ва инсон ҳуқуқлари фаоли Дилмурод Саййидни кўриб қайтган яқинлари унинг соғлиғидан хавотирда.\nСўнгги бор журналистнинг ҳолидан хабар олган “Эзгулик” инсон ҳуқуқлари жамияти вакиллари ҳам журналистнинг соғлигидан хавотир билдирган эди.\nЖурналистнинг рафиқаси Барно Жуманованинг айтишича, турмуш ўртоғини кўриш учун жума куни қайнонаси Ҳамида Толипова билан бирга Самарқандга борган ва уларга кўришишлари учун имкон берилган.\n- Кўришдик. Лекин ëнма-ëн кўриштиришмади. Алоҳида хонада кўришдик. Ëнимда ойим ҳам бор эдилар. Телефон орқали гаплашиб бир биримизни кўриб турдик. Яхшимисиз¸ деб сўрасам “Ойимга яхши гапиргин. Менинг аҳволим яхши”, дедилар.\nЖуда озиб кетибдилар. Аҳволлари ҳақида “яхшиман” дедилар. Ундан бошқа бирор гап гапирмадилар. Бирор нарса керакми¸ десам¸ “Мендан хавотир олманглар. Ҳеч қачон йиғлаб, сиқилманглар. Мен айбдор эмасман”, дедилар¸- дейди Барно Жуманова.\nБарно Жуманова турмуш ўртоғининг соғлиги оғирлашгани сабаби унга нисбатан ҳибсхонада қўпол муносабатда бўлингани ёки тазйиқ ўтказилганида, деб гумон қилмайди.\nУнинг айтишича, Дилмурод Саййид аслида бироз бетоб бўлган. Шу боис, у вақти-вақти билан даволанишга муҳтож.\n- Ўзбекчиликда “илик узилди”. деган маҳалку ҳозир. Ҳолсизланиш бўлади. Айнан шу пайтда у киши иммунитетни оширадиган муолажа олардилар. Тиббий муолажа ҳам йўқ. Ейиш-ичиши ҳам яхши эмаслигидан, мана, озиб кетганлар¸ -дейди журналист Дилмурод Саййиднинг рафиқаси Барно Жуманова.\nДилмурод Саййидни кўриш учун онаси Ҳамида Толипова ҳам Самарқандга борган. Бу аёл ўз вақтида прокуратура тизимида, маълум вақт вилоят прокурори лавозимида ҳам ишлаган.\nОзодлик билан суҳбатда Ҳамида Толипова ўғлининг ҳибсга олинишини асоссиз, деб ҳисоблашини айтди.\nҲамида Толипова 85 ёшга киргани ва ногирон бўлгани боис биз билан телефонда суҳбатлаша олмади.\nЎзбекистон ҳуқуқ-тартибот идораларида ишлаган собиқ прокурор аёл журналист ўғлинининг ҳибсга олинишини асоссиз, деб билиши сабабини у келини Барно Жуманова орқали Озодликка етказди.:\n- Ойим биринчи гуруҳ ногирони. Қулоқлари яхши эшитмайди¸ кўзлари яхши кўрмайди. Ойимларнинг фикрича¸ ҳуқуқ-тартибот тузилмаларининг қилган иши бутунлай қонунга зид.\nЧунки кимнидир қамоққа олиш керак бўлса¸ қўлда ордер бўлиши лозим экан. Ҳозир буни, менимча, оддий одамлар ҳам тушунади.\nОйимнинг прокурор сифатидаги гаплари мана шу, - дейди ҳозир Самарқандда ҳибсда сақланаётган журналист ва инсон ҳуқуқлари ҳимоячиси Дилмурод Саййиднинг рафиқаси Барно Жуманова.\nУнинг айтишича, Дилмурод Саййидни уйидан ўзини таништирмаган ва қўлга олиш тўғрисидаги ордерни кўрсатмаган фуқаролик кийимидаги шахслар олиб чиқиб кетишган.\nБарно Жумановага кўра, ҳибсхонада журналистнинг ҳақ-ҳуқуқлари бузилаётганига асос бўлувчи ҳатти-ҳаракатлар сезилгани йўқ. Айни пайтда унинг ҳуқуқий ҳимоячилари ҳам ўз ҳимоясидаги одам билан бемалол кўришиш имконига эга.\n- Адвокатлар кираяпти. Борганимизда бизларни ҳам киритишди. Бунга эътирозим йўқ. Лекин соғлигидан қаттиқ хавотирдамиз, дейди Барно Жуманова.\n48 ёшли ўзбек журналисти Дилмурод Саййид шу йилнинг 22 февралида товламачиликда айбланиб қўлга олинган эди. Бунга қадар эса у мустақил электрон нашрларда Ўзбекистондаги ижтимоий-иқтисодий вазиятни танқид қилувчи таҳлилий мақолалар чоп этиб борган.\nДилмурод Саййид илк бор 2005 йилда Ўзбекистонда чоп этилган ва журналистнинг ўзи ишлаган “Адвокат” номли газетада “Йўқ ҳақидаги бадиҳа” номли мақоласини чоп эттирганидан сўнг ҳукумат босимига учраган эди. Ўшанда у ишдан бўшатилган, бироз ўтиб эса газета ҳам ёпилган эди.\nҲозир журналистга нисбатан тергов ишлари давом этмоқда.